Лоуренс БЛОК (1938 йилда туғилган) Унинг кўнгли хотиржам – Jahon adabiyoti\nЭрталаб Уоррен Каттлетон Саксон учинчи кўчанинг ғарбий томонидаги уйидан чиқиб Бродвейга қараб йўл олди. Ҳаво очиқ, лекин салқинроқ эди. У ҳар доимгидек муюлишда сўқир газетафурушдан “Дейли миррор” сотиб олди. Газетафурушлар одатда доимий мижозларини таниса-да, бу кимса унинг овозини ҳам, қадам товушини ҳам ўткинчилардан ажратолмасди. Уоррен рўзномани қўлтиғига қисиб қаҳвахонага кирди ва одатига кўра, қаҳва ва пишириқ буюрди. Кейин бўш столга ўтириб газетани варақлаганча нонуштага киришди.\nАммо рўзноманинг учинчи бетидаги мақолага кўзи тушгач, Уоррен пишириқ билан қаҳвани четга сурди. Бу мақола кеча кечқурун Марказий хиёбонда ўлиги топилган аёл ҳақида эди. Маргарет Уолдек, аёлнинг исми шундай, Бешинчи авенюдаги шифохонада ҳамшира бўлиб ишларкан. Навбатчиликдан сўнг ярим тунда уйига қайтаётса, хиёбонда кимдир тутиб олиб чавақлаб кетибди. Мақолада жувоннинг кўкраги ва қорнига неча марта пичоқ санчилгани, шундан кейин бечоранинг ҳоли не кечгани ҳақида батафсил маълумот берилган, қонга беланиб ётган жасадининг сурати ҳам илова қилинганди. Уоррен Каттлетон суратга узоқ тикилди.\nУ барини эслади.\nБу хотира худди тўғонни бузиб ўтган селдек Уорреннинг миясига қуюлиб келди. Мана у хиёбонда юрибди. Ҳаммаёқ қоп-қоронғи, жимжит. Унинг қўлида дами ўткир, узун пичоқ. Пичоқнинг дастаси кафтининг теридан намиққан. Мана у йўлканинг четида ўлжасини кутаяпти. Узоқдан қадам товуши эшитилгач, дарахт панасига беркинди. Кейин аёлнинг ортидан ҳужум қилиб уни ерга қулатди-да, кетма-кет пичоқ урди. Жувоннинг чинқириғидан қулоғи битсаям, пичоғини санчаверди, санчаверди.\nУорреннинг боши айланиб кетди. Қонга беланган пичоқнинг ўрнида қўлида пишириқ бўлагини кўрди-ю, қаҳвахонада ўтирганини эслади. Маҳкам қисилган кафтини ёзувди, егулик столга тушди. Ҳозир қусиб юборади. У ўқчишдан бир амаллаб тийилди.\n– Ё, Тангрим, – деди у хўрсиниб. Хайрият, гапини ҳеч ким эшитмади. Сигарет тутатмоқчи эди, қўли титраб, гугурт чўпи полга тушди. У чўпни оёғи билан босиб яна чуқур хўрсинди.\nЎша аёлни Уоррен ўлдирди. Ўзи танимаган ва аввал бирор марта кўрмаган ўша бадбахт жувонни у чавақлади. Газетада ёзилган ваҳший қотил, инсонийлик қиёфасини йўқотган газанда у эди. Яқинда полиция уни ҳибсга олади, кейин суд, ҳукм, узун йўлак бўйлаб панжара ортига саёҳат, ниҳоят электр столи ва ўлим.\nУоррен кўзини юмиб қовоқларига кафтини босганча чуқур-чуқур нафас олди. У нега бундай қилди? Унга нима бўлди ўзи? Нега одам ўлдирди?\nУоррен бирининг қолдиғидан бошқасини ёқиб кетма-кет учта сигарет чекди. Кейин телефонли ҳужрага кириб, тирқишга ўн центлик танга ташлади-да, таниш рақамни терди.\n– Салом, мен Каттлетонман. Бугун ишга боролмайман. Мазам йўқ.\nКотиба тезроқ соғайиб кетишини тилагач, Уоррен раҳмат айтиб трубкани илди.\n“Барделл компани”даги йигирма уч йиллик фаолияти давомида Уоррен бор-йўғи икки-уч марта тумов сабаб ишга чиқолмаган. У ишхонадагиларга сира ёлғон гапирмайди. Шундай экан, бугунги баҳонасига ҳамма ишонади. Аслида буни баҳона дейиш ҳам нотўғри. Ахир чиндан ҳам унинг тоби қочаяпти-ку.\nУ уйига қайтаётиб “Дейли ньюс”, “Геролд трибюн” ва “Таймс” газеталарини олди. Хиёбондаги қотиллик ҳақида “Ньюс”нинг учинчи саҳифасида суратли мақола беришибди. “Таймс” ва “Геролд трибюн”да эса шу мавзудаги мақола газетанинг олди-қочди хабарларга тўла иккинчи қисмида экан, Уоррен тополмай роса қийналди.\nКун ботгач, у кўчага чиқиб “Жорнэл Америкен”, “Уорлд телеграф” ва “Пост” газеталарини харид қилди. “Пост”да Маргарет Уолдекнинг ўгай синглисидан интервью олишибди. Интервьюни ўқиб Уорреннинг кўзларига ёш келди. Маргаретга ҳам, ўзига ҳам ичи ачиди.\nКечки соат еттида Уоррен энди аввалгидай яшай олмаслигини тушунди. Одам ўлдирдими, жазосини олиши керак. Бу қотилликни фақат олий жазо – ўлим билан ювиш мумкин.\nЛекин соат тўққизда жазодан қутулиб қолишга умид уйғонди. Рўзномалардаги мақолаларда полиция қотилнинг изига тушолмагани, айтарли далил йўқлиги ёзилган, бармоқ излари ҳақида эса ҳеч нима дейилмаганди. Унинг бармоқ изи ҳеч қайси архивда йўқ – буни Уоррен яхши биларди. Агар қотиллик жойида уни ҳеч ким кўрмаган бўлса (қоронғи хиёбонда ким ҳам кўрарди?) Уорреннинг айбдорлигини исботлай олишмайди.\nЎша куни кечқурун Уоррен босинқираб ухлолмай чиқди. Аёлнинг қадам товуши, ҳужум, қон, хиёбондан қочиб чиқаётгани – бари тушига қайта-қайта кираверди. Ҳар сафар додлаганча терга ботиб уйғонар, кейин яна мудраб даҳшатли тушнинг давомини кўрарди.\nЭнди бу босинқирашлардан қочиб қутулолмаслигини у яхши биларди. Уоррен восвос эмас. Қилган иши ёвузлик эканини тушунади. Йўқ, одам ўлдирганини била туриб, энди тинч яшолмайди. Айбини тан олиши керак.\nУ кўчага чиқиб газета харид қилди. Терговчилар ҳамон қотилнинг изига тушишмабди. “Миррор”да Маргарет Уолдекнинг кичкина жияни билан интервьюни ўқиб, Уоррен яна йиғлади.\nАвваллари полицияга сира иши тушмагани учун у уйидан уч-тўрт даҳа наридаги маҳкамани узоқ қидирди. Ичкарига киргач, кимга мурожаат қилишни билмай довдиради. Ниҳоят навбатчи зобитни учратиб Уолдек қотилини қидираётган изқуварга гапи борлигини айтди.\n– Қайси Уолдек? – деди зобит.\n– Хиёбонда ўлдирилган аёл бор-ку.\n– Ҳа, уми? Қотиллик ҳақида бирор хабар етказмоқчимисиз?\n– Ҳа, – бош ирғади Уоррен.\nЗобит Уолдек иши билан шуғулланувчи изқуварни топгунча у ёғоч ўриндиқда кутди. Ниҳоят навбатчи унга иккинчи қаватга кўтарилиб зобит Рукерга учрашишни тайинлади.\nРукер деганлари хўмрайган бир ёш йигит экан. У аввал ён дафтарчасига Уорреннинг исм-шарифи ва манзилини ёзиб олди.\n– Хўш, – деди изқувар дафтарчани четга қўйиб. – Нима гапингиз бор?\n– Айбимга иқрор бўлмоқчиман, – деди Уоррен овози қалтираб. – Маргарет Уолдекни мен ўлдирдим.\nИзқувар ёнидаги шериги билан уни бошқа, торроқ хонага олиб ўтишиб саволларга кўмиб ташлашди. У энтика-энтика, йиғлагудек бўлиб ёдида қолган барча тафсилотларни айтиб берди.\nКейин яна саволлар ёғилди.\n– Пичоқни қаердан олдингиз?\n– Қайси дўкондан?\n– Колумбус-авенюдаги дўкондан.\n– Номи ёдингиздами?\nУоррен растанинг ёнига келганини, сотувчи аёлни, пичоқнинг пулини тўлаб олиб кетганини эслади. Лекин дўконнинг номи ёдида қолмабди.\n– Маргаретни нега ўлдирдингиз?\n– Негалигини ўзим ҳам билмайман.\n– Нима учун айнан уни ўлдирдингиз?\n– У… йўлимдан чиқиб қолди.\n– Нега аёлни пичоқладингиз?\n– Одам ўлдиргим келди… ўзимни бошқаролмай қолдим.\n– Лекин нега?\n– Сабабини билмайман деяпман-ку. Лекин ўлдирганим аниқ. Пичоқни уни ўлдириш учун сотиб олувдим.\n– Демак, қотилликни олдиндан режалаштиргансиз.\n– Шундай десаям бўлади.\n– Пичоқни қаерга яширдингиз?\n– Уни зовурга ташлаб юбордим.\n– Айнан қаерга ташлаганингиз ёдингиздами?\n– Йўқ, эслолмайман.\n– Кийимингизда қон юқи қолган бўлиши керак. Ўша оқшом аёлнинг қони дарё бўлиб оққан. Қотилликка чиққан кунги кийимингиз уйдами?\n– Ташлаб юборганман.\n– Рей, айбини тан олишга келган одамни шошириб нима қиласан? – деди изқуварнинг шериги.\n– Кечирасиз, мистер Каттлетон. Жиноят вақтида кийган уст-бошингизни қаёққа ташлагансиз? Бир эслаб кўринг-чи?\nУорреннинг хотирасига алланималарнинг тутаб ёнаётгани келди.\n– Чиқинди ёқиладиган ўчоқ.\n– Уйингизда шунақа ўчоқ борми?\n– Йўқ, уйимнинг яқинидаги бир бино ёнида. Ўша куни уйга келгач, уст-бошимни алмаштирганимни аниқ эслайман, қон сачраган кийимларни елим халтага солиб ташқарига олиб чиқдим-да, чиқинди ёқиладиган ўчоққа ташладим. Кейин ювиндим. Тирноқларим остидаям қон юқи қолувди.\nИзқуварлар Уорренни белигача ечинтириб унинг қўлларини, кўксини, юзини ва бўйнини синчиклаб кўздан кечиришди.\n– Ҳеч қаери тирналмаган, – деди зобит Рукер. – Қурбон эса қотилни роса тимдалаган. Аёлнинг тирноғида тери излари бор эди.\n– Балки Маргарет Уолдек ўзини-ўзи тимдалагандир? – деди изқуварнинг шериги.\n– Балки. Ёки мистер Каттлетоннинг яралари итникидай тез битармикан? Қани ортимдан юринг-чи.\nУорренни бошқа хонага киритиб суратга туширишди ва бармоқ изларини олишди. Кейин зобит Рукер унга қотилликда гумон қилинаётганини ва адвокатига сим қоқиш ҳуқуқига эга эканини уқтириб камерага қамади.\nТемир эшик қарсиллаб ёпилиб қулф солингач, Уоррен камерадаги эски курсига чўнқайиб сигарет тутатди. Энди унинг қўллари титрамасди.\nАммо орадан тўрт соат ўтгач зобит Рукер дўсти билан кириб келди.\n– Сиз аёлни ўлдирмаган экансиз. Нега бизга ёлғон гапирдингиз, мистер Каттлетон? – деди Рукер ўқрайиб.\nУоррен ҳеч нарсага тушунмай анграйиб қолди.\n– Ўша оқшом сиз Саксон учинчи кўчадаги “Лоув” кинотеатрида икки серияли фильм томоша қилибсиз. Кассир аёл суратингизни таниди. Соат ўн яримда ундан чипта олган экансиз. Назоратчи ҳам сизни эслади. Эркаклар ҳожатхонасига кираётиб қоқилиб кетганингизни кўрган экан. Кинотеатрдан ўн иккидан ошганда чиқиб тўғри уйга қайтгансиз. Пастки қаватдаги қўшнингиз йўлак бўйлаб келаётганингизни кўрган. Сиз билан ёнма-ён турадиган киши эса соат бирга яқин квартирангизга кириб, ўн беш дақиқадан сўнг чироқни ўчирганингизни айтди. Хўш, нега қилмаган жиноятингизни бўйнингизга олаяпсиз, мистер Каттлетон?\nУорреннинг боши қотди. У ҳеч қанақа кинони эслолмасди. Чипта олгани-ю, ҳожатхонада қоқилганиям ёдида йўқ. Тунги зулмат, қадам товушлари, ҳужум, аёлнинг додлагани, қон – хотирасида фақат шулар қолганди. Кейин пичоқни зовурга ташлаб, қон теккан кийимини ўчоқда ёқди, тирноғининг остидаги қон юқини тозалади…\n– Биз ҳақиқий қотилниям топдик, – деди Рукер. – Исми – Алекс Канстер. Аввал ўғрилик қилиб икки марта қамалиб чиққан. Пичоқни уйига яширибди, юзлари тирналган. Гаров ўйнайман, яқинда шу нусха Уолдекни ўлдирганини бўйнига олади. Сиз эса бизни лақиллатаяпсиз, мистер Каттлетон. Нега полицияни чалғитиб ёлғон кўрсатма бераяпсиз?\n– Ёлғон гапирганим йўқ, – деди Уоррен тутақиб.\nРукер бир нима демоқчи бўлиб оғиз жуфтлади-ю, кейин ўзини босди.\n– Уни полиграфда текшириб кўрсак-чи, Рей, – деди изқуварнинг шериги.\nДовдираб қолган Уорренни бошқа хонага олиб ўтиб, “полиграф” деган асбобнинг симларини оёқ-қўлига улашди-да, саволга тутишди. Исмингиз нима? Неча ёшдасиз? Қаерда ишлайсиз? Маргарет Уолдекни ўлдирганмисиз? Тўрт карра тўрт неччи? Пичоқни қаердан олдингиз? Иккинчи исмингиз нима? Кийимни қаерга беркитдингиз?\n– Полиграф ёлғон тополмади, – деди қоғоздаги чизиқларни кўздан кечиргач, Рукернинг шериги. – Айтаётган ёлғонига унинг ўзиям ишонади, Рей.\n– Баъзиларни полиграф ҳам олмайди ўзи.\n– Нотўғри жавоб бериб кўрсин-чи.\n– Мистер Каттлетон. Ҳозир учга тўртни қўшса неччи бўлади, деб сўрайман. Олти, деб жавоб беринг, хўпми?\n– Етти бўлади-ку.\n– Олти, деяверинг.\n– Учга тўртни қўшса неччи бўлади?\nБу сафар полиграф ёлғонни кўрсатди.\n– Бояги ёлғон кўрсатмаларига унинг ўзиям ишонади, Рей. У бизни лақиллатмоқчи эмас, Уолдекни ўлдирганман, деб ўйлаяпти. Баъзан тасаввур одамни қай кўйга солишини биласан-ку. Гувоҳлар ҳам кўпинча ўзи тўқиган тафсилотларга ишониб ёлғон кўрсатма беради. Мистер Каттлетон қотиллик ҳақидаги мақоладан қаттиқ таъсирланиб, Уолдекни мен ўлдирганман, деб ўзини ишонтириб қўйган.\nШундан сўнг Рукер билан шериги Уорренни тўғри йўлга солиш учун узоқ насиҳат қилишди. Уларнинг айтишича, Уорренда айбдорлик ҳисси кучли экан. Онг остига яширинган аллақандай қилмиш ҳақидаги хотира уни бошқа одам қилган қотилликни бўйнига олишга мажбур этганмиш. Дастлаб Уоррен буларнинг томи жойидами, деб ўйлади. Лекин изқуварлар Маргарет Уолдекнинг ўлимига унинг ҳеч қандай алоқаси йўқлигини далиллар билан исботлашгач, Уорреннинг фикри ўзгарди. Балки улар ҳақдир? Ахир шунча далил келтиришди-ку.\nХуллас, охир-оқибат Уоррен Маргарет Уолдекни ўлдирмаганига ишонди. Демак, хотираси панд берибди. Руҳшуносга кўриниш керак.\n– Эсим оғиб қолибди, деб ўйлаётгандирсиз, – деди зобит Рукер худди унинг фикрини ўқиётгандек. – Ташвишланманг, мистер Каттлетон. Сиз соппа-соғсиз. Ҳар сафар газетада қотиллик ҳақида ёзишса, сизга ўхшаш айбсиз айбдорлардан камида беш-олтитаси иқрор бўлиш учун олдимизга келади. Айримлари одам ўлдирганига чиппа-чин ишонади. Сиз ҳам қачонлардир одам ўлдириш ҳақида ўйлагансиз, шу хотира онгингизга ўрнашиб қолиб айбдорлик ҳиссини уйғотади. Бу қотилликни бўйнингизга олишингизнинг сабаби шу. Бунақа ҳолатлар бизда кўп учрайди. Жинни бўлиб қолибман, деб хавотирланманг, мистер Каттлетон. Шунчаки шуурингиз сал чалғибди.\n– Инсон мияси сир-синоатга тўла, – деди Рукернинг шериги.\n– Агар бир кун келиб яна шундай ҳолатга тушсангиз, ваҳима қилманг, – гапида давом этди изқувар. – Эсингизда қолсин: сиз ҳеч кимни ўлдирмагансиз. Илтимос, кейинги сафар маҳкамага келиб бизга халал берманг.\nУоррен шўхлик қилиб гап эшитаётган боладек бош эгиб турар, лекин энди унинг кўнгли хотиржам эди. Электр курсидан қўрқмасаям бўлади. Чунки у ҳеч кимни ўлдирмаган!\nКечқурун у алаҳсирамай тошдай қотиб ухлади.\nЎша воқеа март ойида юз берганди. Орадан тўрт ой ўтгач, июлда яна такрорланди. Уоррен уйғониб кўчага чиқди, муюлишда “Дейли миррор” харид қилди, сўнг қаҳвахонага кириб қаҳва ва пишириқ сотиб олди-да, столга ўтириб газетани очди. Учинчи саҳифада кеча уйига қайтмаган ўн тўрт ёшли қиз ҳақида ёзишибди. Кечқурун ўша қизни кимдир жинкўчага олиб кириб устара билан бўғизлаб кетибди. Мақолага кекирдаги тилиниб ётган мурданинг сурати ҳам илова қилинганди.\nУорреннинг миясига хотиралар қуюндек ёпирилиб келди. Ҳаммаси ҳозиргидек кўз олдида. Унинг бир қўлида устара, иккинчиси билан типирчилаётган қизни маҳкам ушлаб турибди. Бечора қиз ҳўнг-ҳўнг йиғлайди. Кейин боёқишнинг бўғзидан тизиллаб қон сачради.\nНаҳотки яна хотираси панд бераётган бўлса? Бўлиши мумкин эмас! Ахир қотилликнинг ҳар бир лаҳзаси ёдида-ку. Анави изқувар яна шундай ҳолатга тушсангиз, қилмаган ишингизни бўйнингизга олишдан тийилинг, деганди. Бўлмағур хотираларни миясидан чиқариб ташлаши керак.\nУоррен ўзини чалғитиш учун ишга борди. Лекин идорадаям хаёлини бир жойга жамлолмади. Сандра Житлерни бўғизлаётгани кўз олдидан кетмасди. Ҳамкасбларидан бири тобингиз жойидами, деб сўради. Компания вице-президенти шифокорга учрашишни маслаҳат берди. Соат бешда Уоррен шалвираганча уйига қайтиб туни билан алаҳсираб чиқди. Йўқ, полицияга боришдан бошқа чора йўқ. Агар ростдан ҳам ўша қизни ўлдирган бўлса, қамашади. Ўтган сафаргидек хотираси чалғигани аниқланса, изқувар далиллар билан айбсиз эканини исботлаб кўнглини жойига туширади.\nЭртаси куни Уоррен маҳкамага кира солиб зобит Рукернинг хонасига қараб юрди.\n– Салом, мистер Каттлетон, – изқувар уни дарров таниди. – Яна қотилликни бўйнингизга олиш учун келдингизми?\n– Сизни безовта қилмоқчи эмасдим. Лекин газетада ёзилган жиноятни мен қилганман. Куинз туманида ўша қизни қандай ўлдирганим аниқ ёдимда.\nЗобит Рукер уни бошқа хонага олиб ўтди-да, ўзи ташқарига чиқиб кетди.\n– Куинз тумани полиция маҳкамасига қўнғироқ қилдим, – деди изқувар қайтгач. – Қотилликнинг газетада ёзилмаган айрим тафсилотларини етказишди. Айтинг-чи, мистер Каттлетон, қизнинг қорнига устара билан нима деб ёзганингиз ёдингиздами?\n– Аниқ эслолмаяпман.\n– Унинг қорнига “Мен сени севаман” деб ёзибсиз, энди эсингизга тушдими?\nҲа, Уоррен эслади. Қизнинг қорнига худди шу сўзларни устара билан тилувди.\n– Йўқ, мистер Каттлетон, – деди изқувар ачиниб. – Қотил Сандра Житлернинг қорнига айтиб бўлмайдиган сўкиш сўзларни ёзган. Шунинг учун ҳам бу тафсилот газеталарда берилмади. Сиз эса менинг гапимга ишониб чалғидингиз. Сиз қизни ўлдирмагансиз. Ўша жойда ҳатто бўлмагансиз ҳам. Шунчаки газетани ўқигач, хотирангиз ўтган сафаргидек яна панд берди.\nУоррен бошини хам қилиб узоқ ўтирди.\n– Сандра Житлерни ўлдирмаганимни биламан, – деди у ниҳоят. – Лекин ўзимни шунга ишонтиролмаяпман. Қотилликнинг ҳар бир лаҳзаси кўз олдимда қайта-қайта жонланаверади ахир! Тушларимдаям шуни кўриб босинқираб чиқаман. Ҳар сафар одам ўлдирмаганимни кимдир далил билан исботламагунча кўнглим жойига тушмайди.\n– Исбот керак бўлса бугунгидек тортинмай тўғри олдимга келаверинг, – деди Рукер жилмайиб. – Мен аҳволингизни яхши тушунаман. Сизга ёрдам беришга доим тайёрман.\nУоррен изқуварнинг қўлини маҳкам сиқиб миннатдорлик билдирди-да, елкасидан тоғ ағдарилгандай енгил тортиб маҳкамадан чиқди. У кечқурун хуррак отиб ухлади.\nСентябрнинг сўнгги кунлари. Эрталабки ёғингарчиликдан сўнг офтоб чиқди. Уоррен Каттлетон ишдан қайтаётиб, кўйлакларини олиш учун хитойликларнинг кирхонасига кирди. Кейин Амстердам-авенюдаги дорихонадан аспирин харид қилиб, хўжалик дўконининг ёнидан ўта бошлади.\nШу пайт унга нимадир бўлди.\nУоррен худди масофадан туриб бошқарилувчи роботдай нима қилаётганини ўзи ҳам тушунмай дўконга кириб бигиз сотиб олди.\nУйига қайтгач, кўйлакларни кийим жавонига жойлаб, икки дона аспирин ичди-да, бигизни кафтида ўйнатиб томоша қилди. Дастаси мустаҳкам, учи пўлатдан экан. Бармоғини теккизиб кўрди. Ўткирлигини қаранг!\nУ бигизни чўнтагига солиб уйидан чиқди ва сигарет тутатиб Бродвей томонга кетди. Саксон олтинчи кўчада метрога тушиб Вашингтон-Хейтсда ташқарига чиқди. Бекатнинг ёнида, хиёбонда ярим соатча ўтиргач, Дикман-авенюдаги ресторанга кириб бузоқ гўшти, қовурилган картошка ва қаҳва буюрди. Иштаҳа билан мазза қилиб овқатланиб кўчага чиққанда аллақачон қоронғи тушганди.\nОв вақти келди. Уоррен зимистон бир бурумга кириб ўлжасини кута бошлади. Ён томондаги кўчадан машиналар ғизиллаб ўтар, йигит-қизлар, аёллар, қариялар, хуллас ҳар хил одамлар изғишарди. Булар унга керак эмас. Уоррен икки соатлардан кейин кўча бўшаб қолгач, ёлғиз уйига қайтадиган бирор аёлни қўлга тушириш умидида эди.\nУ тунги совуқда сабр билан узоқ кутди. Ва ниҳоят сукутни пошналарнинг тўқиллаши бузди. Бошига қалпоқ қўндирган, қадди-қомати келишган, қора сочли ёш бир қиз тез-тез юриб келарди. Бу офатижон энди ундан қочиб қутулолмайди!\nҚиз яқинлашгач, Уоррен қоронғи муюлишдан югуриб чиқди-ю, йиртқич ҳайвондек уни зимистонга тортиб кетди. Бошини асфальтга ургач, қиз чинқиришгаям мажоли етмай сулайиб қолди. Шунда Уоррен бигизни унинг юрагига санчди…\nЎлжасининг танаси совигач, у бигизни зовурга ташлаб уйига қайтди-да, ҳеч нима бўлмагандек ётиб ухлади.\nЭрталаб уйқуга қониб уйғонган Уоррен хушкайфиятда ишга отланди. Кўчага чиққач, муюлишдаги сўқир газетафурушдан доимгидек “Дейли миррор” олиб, нонушта вақти варақлади. Учинчи бетда кеча ярим тунда Вашингтон-Хейтсда Мона Мур деган раққоса қиз ўлдириб кетилгани ҳақида ёзишибди.\nКечаги воқеалар лоп этиб унинг ёдига тушди. Қизга ҳамла қилиб бигизни юрагига санчгани, кейин қуролни зовурга ташлагани – Уоррен бошини чангаллаганча барини эслади. Йўқ, бўлиши мумкин эмас! У одам ўлдирмаган! Яна хотираси панд бераяпти, эси оғаяпти. Балки руҳшуносга учраш керакдир? Бу хотира энди унга тинчлик бермайди. Рукернинг олдига боришдан бошқа чора йўқ.\n– Мен Каттлетонман, – деди у ишхонасига қўнғироқ қилиб. – Бугун ишга кечроқ бораман. Шифокорга учрашишим керак.\nҲа, зобит Рукер энди унинг учун шифокордек гап. Фақат шу одам Уорреннинг миясидаги бўлмағур хотираларни даф қила олади.\n– Ие, яна ўзлари-ю, – Рукер уни худди эски қадрдонлардек жилмайиб қарши олди. – Бугун келишингизни кўнглим сезувди. Кечаги қотиллик сизнинг услубингизга айнан мос тушади.\nУоррен нигоҳини олиб қочди.\n– Мен… ҳалиги Мона Мурни…\n– Бу стриптизчи қизлар ғалати исмларни яхши кўради ўзи. Мона Мур. Французчасига “севгилим” дегани.\nЗобит Рукер бош ирғади.\n– Хўш, мистер Каттлетон. Мона Мурни қандай ўлдирдингиз?\n– Уни ўлдирмаганимни биламан, лекин…\n– Сизга маслаҳатим – газета ўқишни бас қилинг, – деди Рукер бош чайқаб. – Юринг, миянгизни шубҳа-гумондан тозалаймиз.\nУлар доимгидек кичкина хонага киришди.\n– Қиз бигиз билан ўлдирилган. Бигизни қаердан олдингиз?\n– Хўжалик моллари дўконидан.\n– Дўкон қаерда жойлашган?\n– Нега айнан бигиз олдингиз?\n– Чунки жуда бежирим матоҳ экан. Менга ёқиб қолди.\n– Зовурга ташладим.\n– Ҳар доимгидек, – деди Рукер. – Айтинг-чи, қизга бигиз санчганингизда кўп қон оқдими?\n– Ҳа, ҳаммаёғим қон бўлди. Тезда уйга қайтиб уст-бошимни алмаштирдим.\n– Қон сачраган кийимни қаёққа ташладингиз?\n– Чиқинди ёқиладиган ўчоққа, – деди Уоррен овози титраб.\n– Тушунарли, – Рукер кафтларини бир-бирига ишқади. – Энди менинг гапимга қулоқ солинг. Қотил бигизни қизнинг юрагига санчган. Қурбон шу лаҳзадаёқ жон берган. Унинг кўксида миттигина яра қолган, холос. Бир томчиям қон оқмаган. Хуллас, сизнинг кўрсатмаларингиз лофдан бошқа нарса эмас. Энди кўнглингиз жойига тушдими?\nУоррен секингина бош ирғади.\n– Лекин бари худди ҳозир бўлгандек кўз олдимда турибди.\n– Афсуски шундай, – деди зобит Рукер маъюс жилмайиб. – Сизга жуда раҳмим келаяпти, мистер Каттлетон. Қизиқ, бу алаҳсирашингиз яна қанча давом этаркан? Охири икковимиздан биримиз жинни бўлиб қолмасак гўрга эди.


Трамп Путин билан “қулай вақтда” учрашишини айтди (ВИДЕО)\n11 май 2021, Тошкент вақти: 18:41\nАҚШ президенти Доналд Трамп россиялик ҳамкасби Владимир Путин билан “муносиб пайтда” учрашишини айтди. Жаноб Трамп бу ҳақда Буэнос-Айресда G20 саммитида “Америка овози” мухбири билан суҳбатда баён қилди.\nАҚШ президенти Долналд Трамп “Америка овози” радиоси мухбири Грета ван Састерн билан Аргентина пойтахти Буэнос-Айресда суҳбатлашди. У ўша ерда бўлиб ўтаётган G20 саммитида иштирок этмоқда. Трампдан Путин билан режалаштирилган учрашувни бекор қилгани сабаби сўралганда, у Россия яқинда Украина кемаларини қўлга олгандан сўнг Путин билан учрашиш тўғри бўлмаслигини айтди. Лекин президент фикрича, учрашув бошқа пайт албатта бўлиб ўтади.\nСавол: Сиз Путин билан учрашмоқчи ёки учрашувни кўзда тутган эдингиз ва уни бекор қилдингиз. Путин билан учрашдингизми, у билан учрашув кун тартибингизда нималар бўлади?\nТрамп: Мен Украина кемалари ва денгизчилари билан боғлиқ воқеадан кейин учрашишнинг мавриди эмаслигини очиқ-ойдин айтдим, лекин мен у билан учрашаман. Муносабатларимиз жуда яхши деб ҳисоблайман. Биз Россия билан ҳам, Хитой билан ҳам, бошқалар билан яхши муносабатлар ўрнатмоқчимиз. Бу – жуда муҳим. Мен Путин билан қулай вақтда учрашаман.\nСавол: Путин Украина масаласида нималарни ўйлаяпти дейсиз? Нега у кемаларни қўлга олди?\nТрамп: Мен унинг хаёлида нималар борлигини билмайман, у нима қилмоқчи эканини ҳеч ким билмайди, лекин биз бунақа нарсаларга йўл қўймаслигимиз керак. Кўриб турибсиз, шу иш бўлди, мен унга аралаша олмайман.\nАҚШ президенти Дональд Трамп Аргентинада ўтаётган «Катта йигирматалик» раҳбарлари саммити доирасида Россия президенти Владимир Путин билан ўтказилиши режаланган учрашувни бекор қилган эди.


O‘ZBEKISTON RESPUBLIKASI MEHNAT VAZIRLIGI - Жамоат назорати\n50498 Бўш вакансиялар\nОбуна Жамоат назорати\nСизнинг меҳнатга оид ҳақ-ҳуқуқларингиз Ўзбекистон Республикаси қонунчилиги билан ҳимоялангандир. Меҳнат вазирлиги ва вазирликнинг юртимиздаги барча бўлинмалари томонидан тезкор суратларда меҳнат ҳақ-ҳуқуқи ва шароитлари мониторинг қилинади. Мониторингда ногиронларга яратилган шароитларга ҳам эътибор қаратилади. Меҳнат қонунчилигини бузган, ногиронларнинг ишлаши учун етарли шароит яратмаган юридик ва жисмоний шахсларга вазирлик йўл қўйилган хатоларни тузатиш бўйича огоҳлантириш ва жарима ёзади.\nЖуда кўп давлатларда меҳнат ҳақ-ҳуқуқлари ва шароитларини мониторинг қилиш ишларига кенг жамоатчилик жалб қилинади. Вазирлик сиз учун жамоатчилик назорати майдонини кенг очди. Энди сиз меҳнат қонунчилигининг бузилиши, ногиронларнинг меҳнат қилиши мумкин бўлган иш ўринларини кузатсангиз, фотографияларни илова қилган ҳолда бизга хабар беришингиз мумкин.\nКелиб тушган барча мурожаатлар вазирлик томонидан ўрганиб чиқилади, жойларга бориб текширилади ва камчилик кузатилган ҳолда керакли чоралар кўрилади.\nЁрдамингиз учун раҳмат!\nХабар мавзусиЖўнатиш санасиСтатус


Германиялик боксчи Феликс Штурм допинг қабул қилишда ушланди\n10:01 / 17.04.2016\nБутунжаҳон боксёрлик уюшмаси (WBA) версияси бўйича 76,2 кг гача вазн тоифасида германиялик жаҳон чемпиони Феликс Штурм допинг қабул қилишда ушланди. Унинг қон намунаси станозолол анаболик моддаси борлигига ижобий натижа берди.\nБоксчидан допинг намуна россиялик боксчи Фёдор Чудинов билан жангидан кейин олинган, деб маълум қилди "Патриот" промоутерлик компанияси спорт директори Дмитрий Лучников. Допинг синовни Германия миллий антидопинг агентлиги (NADA) ўтказган, деб хабар бермоқда ТАСС ахборот агентлиги.\nФевралда Штурм ва Чудинов ўртасидаги жангда немис чарм қўлқоп устаси очколар бўйича ғолиб бўлганди. Россиялик боксчи томони ҳакамларнинг қароридан норози бўлган: ҳакамлардан бири дуранг натижа қайд қилган, қолган икки ҳакам ғалабани минимал устунлик билан Штурмга берган. Жангнинг натижаси юзасидан шикоят аризаси берилган ва боксчиларнинг қўлқоплари экспертизаси ўтказилган.\nЭнди россиялик боксчига у ютқазиб қўйган WBA жаҳон чемпиони унвони қайтарилиши мумкин.


Япониялик шифокорлар никоҳнинг эркаклар учун фойдали эканлигини исботлашди » Ўзбекистон янгиликлари – Zamin.uz\n16 сентябрь 2016, 23:46\nЯпониянинг Йокогама университети шифокорлари никоҳ қурган эркаклар оладиган устунликларни айтишди. Бунга бағишланган тадқиқот Мюнхенда қанд қасаллигини ўрганиш бўйича Европа уюшмасининг ҳар йиллик учрашувида тақдим қилинди. У ҳақда қисқача The Daily Mail нашрига асосланиб "Кун" хабар бермоқда.\nОлимлар уйланган эркаклар бўйдоқлардан икки марта камроқ ортиқча вазн ва у билан боғлиқ касалликларга эга бўлишларини кўрсатдилар. Мисол учун, уйланганларда қанд касаллиги, юқори босим ва семизлик билан боғланган метаболик синдром камроқ ривожланади.\nШифокорлар 270 дан кўпроқ одамни ўргандилар, уларнинг ўртача ёши 65 ёшни ташкил қилган. Барча иштирокчиларда икки турдаги диабет қайд қилинган. Улардан 180 нафари уйланган, 90 нафари эса бўйдоқ.\nОлимлар респондентларнинг вазни индексини аниқлаб, уларда тирик тўқиманинг миқдорини ўлчашди. Натижаларнинг кўрсатишича, уйланган эркаклар ўртача бўйдоқларга қараганда икки маротаба камроқ ортиқча вазндан азият чекишади.\nУйланганларда тирик тўқима миқдори ўртача 18,9 кг ни, бўйдлоқларда эса 23,5 кг ни ташкил қилган. Уйланганлар бўйдоқларга нисбатан 58 фоиз камроқ метаболик синдром ривожланиши хатарига эга бўлганлар.\nОлимларнинг таъкидлашича, улар томонидан топилган ўзаро боғлиқлик фақатгина эркакларда намоён бўлади. Шифокорлар уйланган эркаклар бўйдоқларга нисбатан соғломроқ бўлишининг сабабини уйланганлар рационалроқ овқатланиши ва ўз вақтида тиббий ёрдамга мурожаат қилишларида кўрмоқдалар.\nТеглар: ўлчашди исботлашди вазндан бўлганлар нафари миқдорини\nЯнгиликлар » Ҳаёт тарзи » Япониялик шифокорлар никоҳнинг эркаклар учун фойдали эканлигини исботлашди\n21:07 Югуришнинг энг катта фойдаси маълум қилинди\n17:45 Тадқиқот: Сабр-тоқат ва қатъият эркаклар саломатлигини хароб қилади!


Термамиз ғалаба қозонди, Голбан захирадан тушди\nНавбатдаги ўқув-машғулот йиғинини Бирлашган Араб Амирликларида ўтказаётган Ўзбекистон миллий жамоаси бугун Иордания термасига қарши ўртоқлик ўйини ўтказиб, 2:0 ҳисобида ғалаба қозонди.\nВакилларимизнинг ҳар икки голи иккинчи бўлимда урилди. 51-дақиқада Ҳусниддин Ғофуров рақиб дарвозасини ишғол қилган бўлса, 80-дақиқада Темурхўжа Абдухолиқов иккинчи тўпни иорданияликлар дарвозасига киритди.\nТермамиз йиғинида қатнашаётган “Навбаҳор” ҳимоячиси Игорь Голбан 87-дақиқада Ислом Тўхтахўжаевнинг ўрнига майдонга туширилди.\nЎзбекистон - Иордания - 2:0 (0:0)\nГоллар: Ҳусниддин Ғофуров (51), Темурхўжа Абдухолиқов (80).\nЎзбекистон: Абдувоҳид Неъматов, Ислом Қобилов, Ислом Тўхтахўжаев (Игорь Голбан, 87), Иброҳимҳалил Йўлдошев, Ҳожиакбар Алижонов, Одил Ҳамробеков, Санжар Қодирқулов (Нурилло Тўхтасинов, 84), Акмал Мозговой, Азиз Турғунбоев, Ҳожимат Эркинов (Ҳусниддин Ғофуров, 48), Темурхўжа Абдухолиқов.\n“Футболчилар мақоми ва трансфери бўйича регламент” икки тилда сайтга жойланди\nСайтимизнинг “Ҳужжатлар” бўлими айрим сабабларга кўра фаол бўла олмаган. 2021 йилги мавсумдан бошлаб эса ҳар қандай регламент ёки меъёрий ҳужжат матни сайтга жойлаб борилади.\nБиринчи галда “Футболчилар мақоми ва трансфери бўйича регламент”нинг лотин ҳамда кирилл алифбосидаги, шунингдек, рус тилидаги вариантини юклаб олишингиз мумкин. Мазкур Регламент ФИФА талаблари ҳамда қоидалари асосида ишлаб чиқилган бўлиб, футболчи ҳамда у билан боғлиқ қатор масалаларни тартибга солади. 2021 йилдан бошлаб унда кўрсатилган талабларнинг бажарилишига жиддий эътибор қаратилади.\nРегламент клубларга 1 ой муқаддам жўнатилган. Тез орада у китоб кўринишида нашр қилинади ҳамда клубларга тарқатилади.\n20 февраль — шанба куни Суперлиганинг 2021 йилги мавсумига қуръа ташлаш маросими бўлиб ўтади. Маросим 18:15 дан бошлаб “Спорт” телеканали орқали жонли эфирга узатилади.\n2020 йилги пандемия сабабли, мусобақалар 20 декабрь санасига қадар давом этганидан хабарингиз бор. Шундан келиб чиқиб, қишки трансфер ойнаси ўтган йиллардаги каби 17 декабрда эмас, 4 январь санасида очилди ва у 12 мартга қадар давом этади.\n2021 йилги мавсум мамлакатнинг амалдаги чемпиони “Пахтакор” ҳамда вице-чемпиони “Насаф” ўртасидаги Суперкубок учрашуви билан старт олади. Мазкур беллашув 6 март — шанба куни бўлиб ўтади. Суперкубок учрашувига қайси стадион мезбонлик қилиши яқин орада эълон қилинади.\n9 март куни эса Суперлиганинг илк тури бошланиши белгиланган.\n22 мартдаги ФИФА кунига қадар Суперлиганинг 3 та тури бўлиб ўтади. Ҳозиргача Суперлиганинг июль ойига қадар бўлиб ўтадиган 13 та тури ҳамда Ўзбекистон кубогининг гуруҳ босқичи ва 1/8 финал учрашувлари саналари режага киритилган. Бироқ айни вақтда ОФК Чемпионлар лигаси ҳамда ОФК кубогининг марказлаштирилган форматдаги гуруҳ босқичига мезбонлик қилувчи мамлакатларни аниқлаётгани ва бунда Ўзбекистон шаҳарларининг ҳам эҳтимолий мезбонлиги бор эканидан келиб чиқиб, 2021 йилги мавсум тақвими бироз кейинроқ очиқланади.\nМаълумот учун, Суперлиганинг 2021 йилги мавсумида ҳам ғолиблик учун 14 та клуб кураш олиб боради: “Пахтакор”, “Насаф”, АГМК, “Бунёдкор”, Қўқон-1912”, “Сўғдиёна”, “Металлург”, “Навбаҳор”, “Локомотив”, “Машъал”, “Қизилқум”, “Сурхон”, “Андижон” ва “Турон”. Мавсум якунига кўра сўнгги икки ўриндан жой олган клуб Про-лигага туширилади. Суперлиганинг 12-ўрнидан жой олган клуб эса Про-лиганинг учинчи жамоасига қарши ўтиш ўйинини аввалги йилдаги каби сафарда ўтказади.\nМуносиблар эътироф этилди\nЎзбек футболи ривожига ўз ҳиссасини қўшиб келаётган, жаҳон ареналарида юртимиз довруғини дунёга таратаётган ҳамда мамлакатимизда футбол оммавийлигини оширишда муҳим ўрин тутган футболчи ва мутахассислар ЎФА президентининг махсус совринлари билан тақдирланишди.\nЎФА мажлислар залида ўтган бугунги тақдирлаш маросимида Ўзбекистон футбол ассоциацияси президенти Абдусалом Азизов, биринчи вице-президент Равшан Эрматов ва бўлинмалар раҳбарияти иштирок этдилар.\nЎтган мавсумда мухлислар ва мутахассислар эътиборини қозонган, терма жамоаларимиз сафида ишончли ўйин кўрсатган Иброҳимҳалил Йўлдошев “Йил кашфиёти” номига сазовор бўлди. Совринни Равшан Эрматов ёш футболчимизнинг отаси Ҳабибулло Йўлдошевга топширди.\nҲам майдонда, ҳам унинг ташқарисида барчага ўрнак бўладиган, ҳар бир терма жамоанинг рамзига айланган футболчи Одил Аҳмедов Ўзбекистон МТЖдаги мардонавор ҳаракати ва фидоийлиги учун “Миллий терма жамоа юраги” соврини билан тақдирланди.


Wednesday, 24 February 2016 09:35\nЁдингизда бўлса, ўтган суҳбатимизда “Маҳаллот” тумани на фақат ўзининг гўзал гуллари, балки ўзининг тарихий обидалари ва чиройли табиати билан ҳам шуҳрат қозонганини айтган эдик. Эслатиб ўтамиз, “Оташкуҳ” оташкадаси на фақат “Маҳаллот” тумани, балки Эрон юртининг қадимий обидаларидан ҳисобланиб, Марказий вилоятдаги ушбу туманнинг “Нимвар” минтақасида жойлашган. Оташкаданинг шарқий қисми ё асосий зал олов ёққиш ва дуо қилиш жойи бўлиб, тўрт бурчакли залга ҳам эгадир. Унинг ҳар бурчаки ташқарида 60 метрлик узунликка ҳамда тош ва оҳакдан қурилган тўртта мустаҳкам сутунга эгадир. Мазкур тўрт сутун устида ушбу йирик бинонинг гунбази ва арки қурилган.\nМарказий вилоятнинг бошқа муҳим минтақаларидан бири Хумайн туманидир. Ушбу туманда Эрон Ислом Жумҳурияти асосчиси Имом Хумайний (р) дунёга келганлар.\nУшбу туман Марказий вилоятнинг энг жанубий туманларидан бўлиб, унинг масоҳати 2267 квадрат километрни ташкил этади. Хумайн туманининг об-ҳавоси турли фаслларда ўзгарувчан бўлиб, қишда совуқ ва ёзда мўътадил иқлимга эгадир.Унинг баланд тоғларини Худсанг, Диз, Шаний ва Ҳафтсаворон ташкил этишади. Ушбу туманда ўсувчи гиёҳлар қарийб бир хил ва бир шаклдадир. Одатда мазкур минтақада буталарни ва кам бўлган яйловларни кузатиш мумкин. Гаван, трагаканта, пудина, кангар, хоршутур, қизил ва сариқ лолалар ҳам мазкур минтақанинг маҳаллий ўсимликлардан ҳисобланади. Хумайн тумани иқтисодининг асосини деҳқончилик ва чорвачилик ташкил этади. Энг муҳим бўлган қишлоқ хўжалик маҳсулотлари ушбу туманда картошка, пиёз, лўвиё, буғдой ва арпа ҳисобланади. Хумайн туманининг совғалари сут маҳсулотлари, боғ мевалари ва асал ҳисобланади. Хумайн тумани аҳолисининг лаҳжаси форс ва лур тилларидан ташкил топган. Мазкур минтақанинг муҳим тарихий ва диний маконлари Имом Хумайний (р)нинг байт ва туғилган жойлари , Имомзода Исмоил, Имомзода Абулҳасан Абдуллоҳ ва Муҳташамийнинг қалъаси ва уйи ҳисобланади.\nМавжуд тарихий ҳужжатларга кўра, бугунги Хумайн туманининг територияси ўтган замонда кенг ҳудудга эга бўлган Ироқи ажамнинг бир қисми бўлган. Тарих давомида ушбу минтақа турли номларни ўзига олган. Юнонликлар уни “Мидия” деб аташган.Чунки у модлар юрти бўлган. Ислом жуғрофиёси матнларида эса Жабол, Жабал, Қаҳистон, Қуҳистон ва охирда Ироқи Ажам номини олган. Кейинчалик Ироқи Ажамнинг кенг қисмини Тимра деб аташган.Тимра кейинчалик Тимра Алайҳо ва Тимра Сафалийга бўлинганки, Тимра Алайҳо бугунги Хумайн туманининг териториясидир.\nКам манбалардан олинган маълумотларга кўра, Тимра ва Хумайннинг шуҳрати Исломдан олдин ва Исломнинг дастлабки асрларида кейинги даврлардан кўра кўпроқ бўлган. Тимра номи ишлатилган охирги манбалардан бири ҳижрий бешинчи –олтинчи асрга тааллуқлидир. Ундан тўрт юз йил муддатгача бўлган давр давомида ушбу минтақа ҳақида бирон маълумот мавжуд эмас. Бироқ ҳижрий саккизинчи асрда ёзилган “Наҳзат улқулуб” китобида мазкур минтақа ҳақида айрим маълумотлар берилган. Ушбу маълумотларга кўра, Тимра сўзи эҳтимол китобнинг таълиф этаётган вақтида Кимрага айланган. Хумайн сўзи манбаларда Хумҳайн, Хуҳбайн, Хамоҳин номлари билан ва биринчи бор минг йил олдин ёзилган “Пайғамбарлар ва шоҳлар тарихи “ китобида Хейман дея ишора этилган.\nХумайн шаҳри Хумайн туманининг маркази бўлиб, денгиз сатҳидан 1815 метр баландликда ҳамда Марказий вилоят маркази Арокдан 65 километрлик узоқликда жойлашган. Хумайн шаҳрига ўзгача хусусият берувчи нарсалардан бири ушбу шаҳарнинг қадимий маҳаллаларнинг бирида жойлашган Имом Хумайний (р) оталарининг иморатидир.


Москва Ироқ ва Ливиянинг ҳарбий ёрдам ҳақидаги илтимосини кўриб чиқади\n00:13 / 26.10.2016\nМосква Ироқ ва Ливиядан ҳарбий ёрдам ҳақидаги илтимос тушса, уни кўриб чиқади. Бу ҳақда Россия ташқи ишлар вазири ўринбосари Михаил Богданов маълум қилди, деб хабар бермоқда "Интерфакс" ахборот агентлиги.\nБогдановнинг айтишича, ҳозирча бу давлатлар бу ҳақда илтимос юбормаган.\n"Биздан бошқа давлатлардаги ироқлик ва ливияликлар "бизнинг ҳудудимизда террорчиларга қарши курашга қўшиласизми?" деб сўрашмоқда. Биз уларга "сизлардан расмий мурожаат келмади" деб айтмоқдамиз. Агар бундай мурожаатлар келса, бизнинг раҳбарият уларни синчковлик билан кўриб чиқади", деб айтди Богданов.\nҲозирда Ироқда террорчиларга қарши АҚШ бошчилигидаги коалиция курашмоқда.\nРоссия Ироқ Ливия ҳарбий ёрдам


12-сессия » Xiva tuman hokimligi rasmiy sayti\nХалқ депутатлари Хива туман Кенгашининг навбатдаги ўн иккинчи, сессияси бўлиб ўтди. Уни сессия раиси О.Матякубов бошқариб борди.\nБугун 28 август куни халқ депутатлари Хива туман Кенгашининг навбатдаги ўн иккинчи сессияси бўлиб ўтди. Сессия ишида аҳолини эҳтиёжманд қатламини қўллаб-қувватлаш ("темир дафтар"), тадбиркорликни ривожлантириш, бюджет даромадларини ошириш ва хорижда меҳнат қилган ишсиз фуқароларни ишга жойлаштириш борасида амалга оширилаётган ишлар юзасидан туман ҳокими О.Матякубовнинг ҳисоботи тингланди.\nСессияда кўрилган масала юзасидан, депутатлар сўзга чиқиб, ўзларининг фикр-мулоҳазаларини билдирдилар. Муҳокама қилинган масала юзасидан халқ депутатлари туман Кенгашининг қарори қабул қилинди.\nСессия ишида, Ўзбекистон Республикаси Олий Мажлис Сенати аъзоси, Ўзбекистон Республикаси Фанлар академияси минтақавий бўлими - Хоразм Маъмун академияси илмий ходими Гавҳар Салаевна Дурдиева иштирок этди.


МУҲАММАД СОЛИҲ: “Динимизнинг обрўсини туширадиган ҳаракатлар — фитнадир” | МУҲАММАД СОЛИҲ\nПоделиться "МУҲАММАД СОЛИҲ: “Динимизнинг обрўсини туширадиган ҳаракатлар — фитнадир”"\nЎтган ой бошларида Ироқ ҳудудида шиддат билан юз берган воқеалар дунё жамотчилигида ташвиш уйғотди. Айниқса ўзларини «Ироқ ва Шом Ислом Давлати» (“Ад давлат ал Исламия фил Ирақ ва Шом”) (ИШИД) деб атовчи жангари гуруҳнинг жуда қисқа муддат ичида Ироқ давлати шимолий ҳудудларининг жуда катта қисмини эгаллаб олиши ва минглаб мусулмонларни қатл қилиши 80 мингдан ортиқ аъзога эга ушбу гуруҳнинг қанчалик таҳлика манбаи эканлигини кўрсатиб берди.\nЖорий йил Рамазон ойининг биринчи кунида эса ИШИД вакили Абу Муҳаммад ал-Адноний ташкилотнинг ўз назоратидаги ҳудудларда «Ислом халифалиги» тузилишини ва Абу Бақра ал-Боғдодийнинг халифа деб эълон қилинишини билдирди. Исломий халифаликка даъво қилаётган ушбу ташкилотнинг бундай қарори Ғарб олами билан бир қаторда бутун Ислом аҳли ўртасида ҳам турли хил мунозаралар ва саволларни келтириб чиқарди.\nМазкур мавзу доирасида Туркияда кўзга кўринган олимларидан бири Жуббали Ахмад томонидан берилган изоҳ ва шархлар муҳрланган видеолавҳани 6 июнь куни сайтимизда эълон қилган эдик. Видеолавҳада Жуббали Ахмад Ироқ ва Сурияда юзага келган ИШИД таҳликасининг олдиндан Ҳадиси Шарифларда хабар берилган буюк бир фитна эканлигини исботлаб беради. Жуббали Ахмад ИШИД нинг Маҳдий лашкари эканлигини иддао қилганларга Ҳадисдан мисоллар келтириб: «ИШИД Исломни ёмон кўрсатиш учун махсус тузилган ва сохта қора байроқ кўтарган террор ташкилотидир», — дея жавоб қайтарди.\nУшбу видеолавҳа кўпчилик мусулмонларда кучли қизиқиш уйғотди ва таҳририятимизга ИШИД ҳаракати фаолиятига доир бир қанча фикр-мулоҳазалар ва саволлардан иборат мактублар келиб тушди. Мактубларнинг аксариятида Ўзбекистон Халқ Ҳаракати раҳбари\nМуҳаммад Солиҳдан ИШИД ҳаракати борасида ўз муносабатини билдириш илтимос қилинган.\nХусусан, ўзини Абдулло деб таништирган муштарий — «Таҳририятдан бир илтимосим бор эди. Шу масалага Муҳаммад Солиҳ аканинг фикрлари қандай. Олдиндан рахмат», — дея мурожаат қилади. Ўзини Рудолф Рамос деб таништирган муштарий эса — «Муҳаммад Солиҳ ака, мен Сизни динни яни исломни биладиган ва дин бўйича мукаммал билимга эга инсон сифатида биламан. Хуллас яқин орада Ироқ ва Шом диёрларида булаётган вояеалардан хабарингиз бор яъни Халифалик тўғрисида. Шу мавзу бўйича ҳам сиёсатшунос ва ҳам диншунос сифатида фикрингизни билмоқчи эдим», — деб ёзади ўз мурожаатида.\nШуларнинг инобатга олиб, Ўзбекистон Халқ Ҳаракати раҳбари Муҳаммад Солиҳ ИШИД ташкилоти ва унинг Ислом халифалигини тузиш борасидаги иддаолари бўйича ўз мулоҳазаларини қуйидагича ифода қилди:\nБиринчидан, бу кимсалар «Каъбани йиқамиз, чунки инсонлар у ерда Оллоҳга эмас, тошга топинаяпдилар», — дея таҳдид\nУлар назарда тутаётган тош «Ҳожар-ул-асвад»( арабчадан сўзма-сўз «қора тош») дир. Агар Каъба (ёки тош) бут бўлганда эди, уни Пайғамбаримиз (с.а.в.) йиққан бўларди. Бу тош Пайғамбаримиз замонида ҳам, ундан олдинги пайғамбарлар даврида ҳам бор эди.\nРивоятларда бу тошнинг Одам Алайҳиссалом замонидан бери мавжудлигини ёзади. Аммо асрлар давомида Каъбани зиёрат қилган мусулмонлар тошга топингани йўқ, балки Оллоҳга топинганлар. Бугун ҳам Каъбага борганлар Оллоҳга топинмоқдалар. Бу нуқтада Ҳазрати Умарнинг ўша тошга хитобан «сен бир тошсан», деганини ҳам эслаб ўтсак ёмон бўлмайди.\nИккинчидан, бу «халифат» эълон қилаётган кимсалар бугунга кадар фақат МУСУЛМОНЛАРни ўлдирдилар ва ўлдиришда давом этмоқдалар. Уларнинг фикрига қарши чиққан ҳар ким кофир эмиш! Ақидага қаранг! Мусулмонга мусулмон қони ҳаром эканини\nбилмаган жоҳиллар қурган давлати халифат була оладими?\nУчинчидан, одамнинг бошини кесиб, уни футбол тўпи ўрнида тепиб ўйнаётган ахлоқсиз кимсаларнинг қурадиган давлати қандай мусулмон давлати бўлиши мумкин?\nБу гуруҳнинг раҳбари ўзини Пайғамбар уруғидан эканига даъво қилмоқда. Аммо унинг мусулмонларни ўлдиришга ва Каъбани вайрон қилишга фатво бергани унинг Пайғамбаримиз (с.а.в.)га ақроболик иддаосига қаттиқ шубҳа уйғотади. Пайғамбаримиз (с.а.в.) инсоннинг ижтимоий келиб чиқишига эмас, унинг қилган тақвосига, амалига қараб у ҳақда баҳо беришни бизга васият килганлар.\nИШИД нинг бугунги фаолияти динимиз Исломнинг обрўсини туширишга ва унга нисбатан фақат нафрат уйғотишга хизмат қилмокда, демак бу ҳаракат фитнадан бошқа нарса эмас.\nТўртинчидан, бу гуруҳнинг ичида «жиҳод фарз» деб йулга чиққан софдил, самимий мусулмон ёшлар ҳам бор. Оллоҳ уларнинг қалб кўзларини тезрок очиб, бу янглиш йўлдан қайтарсин иншаОллоҳ.\nЗеро, Оллоҳга қарши ҳар бир ҳаракатини «Оллоҳу Акбар!» калимаси билан безашга уринаётган бу кимсаларнинг зоҳирий «муваффақиятлари» биз мусулмонларга юборилган бир имтиҳондир. Бу фожиали воқеаларнинг катта фитна эканини ҳар бир иймон ва\nвиждон соҳиби кўриб турибди.\nЎХҲ саҳифаси таҳририяти\n← Ҳамд Миллий ғурур ҳақида →


Ўзбекистон энг саховатли мамлакатлар қаторида - BBC O'zbek\nЎзбекистон энг саховатли мамлакатлар қаторида\nCharities Aid Foundation (CAF) жамғармаси ўтказган тадқиқотга кўра, Ўзбекистон дунё бўйича энг кўп хайр-саховат қиладиган давлатлар орасида 11 ўринни эгаллаган. МДҲ давлатлари ичида эса пешқадами бўлган.\nЎтган йил ушбу рейтингда Ўзбекистонга 27 ўрин берилганди.\nХайр-саховат бўйича 2016 йилги дунё рейтинги 140 та мамлакатда ўтказилган сўров маълумотлари бўйича тузилган.\nМамлакатнинг рейтингдаги ўрни хайрия ташкилотларига маблағ ўтказиш, кўнгилли сифатида ишлаш, нотаниш муҳтож кишига ёрдам бериш каби учта йўналиш бўйича ўртача кўрсаткичдан келиб чиқиб белгиланган.\nЯъни, 67 фоиз сўровда иштирок этган аҳоли нотаниш инсонга беминнат, бепул ёрдам кўрсатишга тайёр эканликларини айтишган.\nТадқиқот натижаларига кўра, Ўзбекистон бошқаларга тўғридан-тўғри ёрдам берадиган кишилар сони бўйича 7-ўрин, нотаниш муҳтож кишига ёрдам бериш бўйича 38-ўрин ва хайрия ташкилотларига маблағ ўтказиш борасида 62-ўринни эгаллаган.\nДунёда энг сахий мамлакат дея учинчи бор Мянма танланган.\nЮқори бешликда АҚШ, Австралия, Янги Зеландия ва Шри Ланка бор.\nШунингдек, Канада, Индонезия, Буюк Британия, Ирландия ва Бирлашган Араб Амирликлари ҳам энг саховатли давлатлар сафига киритилган.\nРейтингнинг охирги 140- поғонаси Хитойга тегишли.\nРейтингнинг 15- ўрнида келган Туркманистонда 40 фоиз аҳоли доимий равишда хайрияга пул сарфлашларини, 60 фоизи эса кўнгилли бепул иш билан шуғулланишларини айтишган. Бу дунёда юқори кўрсаткич экани қайд этилган.\nҚирғизистон 34-, Тожикистон 87-, Қозоғистон 96-ўринда. Арманистон ва Озарбайжон рўйхатнинг энг пастки қаторларидан (130) жой олганлар.\nТадқиқотда инсонларнинг ўзгаларга ва турли хайрия дастурларига пул беришга ҳозирлиги, кўнгилли, яъни бепул иш билан шуғулланиш ёки шунчаки бегона одамга кўмак бериши - қорнини тўйдириб, уст-бош олиб бериши кабилар ўрганилган.\nУшбу тадқиқот натижалари одатдагидек, ижтимоий тармоқларда ҳам муҳокама этилган. Ижтимоий тармоқлардаги кўпчилик фойдаланувчиларга кўра, бундай сўровномалар нисбий мазмун касб этади. Уларнинг ёзишларича, "ўзбекистонликлар табиатан меҳр-оқибатли, саховатли халқ. Ва беминнат ишларини бировга билдириб ўтирмайдилар. Ёки буни ўзларига эп кўрмасликлари ҳам мумкин". Шу боисдан, бундай рўйхатлар тузилаётганда кўпроқ расмий ҳисоб-китоблар эътиборга олинади, деб ҳисоблайди улар.


Ижтимоий дайжест. «Эски ноутбук ва виждон» масаласи, яна «снос» муаммоси, сериаллардан хавфлироқ бўлган БАДлар рекламаси – Bugun.uz\nТаҳлил - 18:10 · 24.01.2022\nКўз очиб юмгулик фурсатда бу мавсумнинг қиши ҳам ўз умрининг ярмини яшаб бўлди. Ўтган ҳафта бир-биридан қизғин ва мунозарабоп мавзуларга бой ўтди. Келинг, одатимизга кўра, ўтган ҳафтани сарҳисоб қилсак. Хўш, бир ҳафта давомида ўзбекистонлик фаоллар, журналист ва блогерлар нималар ҳақида ёзди?\nЎтган ҳафтанинг энг шов-шувли воқеаларидан бири «UzAuto Motors»нинг «Cobalt» ва «Lacetti» машиналари фойдаланувчиларга магнитоласиз тақдим этилиши ҳақидаги хабар бўлди. Ҳуқуқшунос, блогер Баҳодир Аҳмедов мазкур ҳодисанинг ҳуқуқий асослари ҳақида ёзяпти.\n«Sevimli Tv», маънавият, менталитет, сериаллар. Гап нимадалигини пайқагандирсиз? Юқорида номи тилга олинган канал томонидан эфирга узатилаётган айрим сериаллар ва ундаги тасвирлар томошабинлар ғазабига дучор бўлганини эшитгандирсиз? Мазкур жараёнга расмийлар ҳам ўз муносабатини билдириб бўлди. Биз эса сизга тадбиркор Фируз Аллаев ўз Telegram каналида ёзиб қолдирган муносабатни тақдим этамиз. Манфаатдор бўлмаганлар энг холис изоҳчилардир.\n«Мусулмонларнинг идораси дея айтилаётган ташкилот саволларга аниқ жавоб қайтариши керак».\nНима деб ўйлайсиз, «Зумрад ва Қиммат» эртаги асосида ишланган мультфильмдан пропаганда воситаси сифатида фойдаланилган бўлиши мумкинми?\nБлогер Нурбек Алимов ҳайдовчиларни йўлда ҳаракатланиш қоидаларига ўргатадиган автомактаблар билан боғлиқ камчиликлар ҳақида ёзмоқда.\n«bakiroo» Telegram каналида 14 кунлик йўқотиш ҳақида ёзмоқда. Ким йўқотди, нимани ва қандай йўқотди?\nХушнудбек Худойбердиев ўз обуначиларини «лох»га айланиш хавфидан огоҳлантирмоқда. Умуман, ҳозирги даврда товламачи ва фирибгарлар мавзуси актуал.\nТанлов ғолибига ишлатилган компьютер совға қилингани ҳақида ўқиб улгурдингизми?\nТилшунос, журналист Эльдар Асановдан киношарх ва кинотавсия:\nЎтган ҳафтада тарқалган география фанининг қисқартирилиши ҳақидаги хабарлар жиддий муҳокамаларга сабаб бўлиб улгурди. «Tentakminds» бундан илҳомланган ҳолда АҚШ ва география фани ҳақида ёзяпти.\nНикита Макаренко Самарқанд ҳақида:\nДСҚ раиси ва ёш журналист қиз воқеаси акс-садосида «davletovuz» ёзмоқда. Ўзи нима гап?\nДепутат Расул Кушербаев яна «снос» масаласини кўтармоқда.\nНавбатдаги постда рақсга тушаётган мактаб ўқитувчилари:\nАзиза Умаровадан таҳлиллар.\nАқида Ҳанумнинг ёзишича, кичик ва ўрта бизнеслар «ўтиб қолибди». Ўзи нима гап?\nШаҳноза Соатова ўз Facebook саҳифасида «халқ» сўзининг турли маънолари билан ўртоқлашмоқда.\n«Уч замон»да қадим Хоразм диёри ҳақида маълумотларни ўқинг.\nЎзбек сиёсатшуноси Камолиддин Раббимовдан айрим мулоҳазалар:\n«BBC O‘zbek» журналисти Ибрат Сафодан газ етишмовчилиги муаммоси бўйича мумоҳазалар:\nБлогер Бобур Расулев совға қилинган ишлатилган компьютер воқеаси ортидан ёдига тушган хотираларини ёзмоқда.\nЎзФА асосий кутубхонаси қачон тўлиқ реконструкция қилинади?\nBir narsaga e'tibor berganmisizlar? Doim rezonansli sudlarda Mayorov advokatlik qiladi)\n— Jakhongir Ostonov (@JahongirOston) January 20, 2022\n1-гонорарим 7 минг сўм бўлган.\n1-қўшимча ишим: 20$бўлган-долларчи қўшнимнинг 1-синф боласининг дарсларини қилдирганман, абитуриент эдим(2005), репетиторга обориб берганман.\nТвдан 1-гонорарим 27 минг сўм бўлган(2006йил). https://t.co/YSh9WUgrVi\n— AZiza (@AQurbonova) January 18, 2022\nНимагадир ман учун УзТВ каналлари орқали бўлаётган БАДлар рекламаси Севимлидаги сериаллардан зарарлироқ (хавфлироқ) кўринди.\n— Kurbanoff.net (@KurbanoffNet) January 21, 2022\nАхмед Куруни китобини таржимаси учун муаллиф пул сўради деб хато гапирган эканман. Муаллиф бу китобларни юридик ҳуқуқи Кэмбридж нашриётига тегишли эканлигини, улар 1000 долларгача пул сўрашлари мумкинлигини тушунтирганди. Перепискани ўқиб чиқиб эсимга келди. Узр сўрайман.\n— Alimoff (@Iplosello) January 20, 2022\nҚирғизистонлик журналистлар Бишкекда ИИВ биноси олдига норозилик митингига тўпланишса мелисалар ўртага провакатор ташлабди. Методичка бир хил-ей\n— EŞON (@eshonbova) January 23, 2022\n4 та балонниям ечиб сотинглар бира тўла pic.twitter.com/Za9aCJtTxg\n— Navruzbek (@navik_21) January 19, 2022\nҚудбиев: Мол мулкини вақтида баҳолаб, ҳалол, четки ишлаганларни мулк солиғи камайди. Ёки ўзгармади. Шу ишни қилмаганларники мулк солиғи кўпайди, яъни энди тўғриланди.\nАртел: Мулк солигимиз базаси 2.1 баробар ошди.\n— Herolion (@Aslanov_K) January 17, 2022\nБир рус аёл, у рус эканлиги ва унга рус тилида хужжатларни беришни сўради.Ман унга керак бўлса ўзбек тилини ўрган дидим. Сени Россиянгда ўзбекча ариза(исталган) ёзган бирорта ўзбекни биласанми?Сан шу ватанда туғулиб, тилини ўрганмайсану,ман сан учун рус тилида гапираманми дидим..\n— Ризо Амақи (@RizoUsmanov) January 22, 2022\nБизда ҳозирча шулар. Мароқли ҳафта ҳамроҳингиз бўлсин. Яна дайжестлашгунча деб қоламиз!


Карьерангиз учун муҳим бўлган 5 та "устоз-шогирд" муносабати - Zamin.uz\nКарьерангиз учун муҳим бўлган 5 та "устоз-шогирд" муносабати\nКарьера бўйича блогер Мэри Абгесанва устозлик муносабатларининг қандай турлари мавжудлиги ва устозни қаердан топиш кераклиги ҳақида айтиб берди.\n1. Анъанавий устоз/дўст\nОдамлар дўст ҳақида ўйлаганида айнан шу муносабатларни тасаввур қилишади. Сизнинг лавозимингиздан бир ёки икки позицияга юқори лавозимдаги одам. Сизнинг соҳангизда ишлаб, бироз аввал сиз дуч келган қийинчиликларга дуч келган киши. Сизга илҳом бериб, муваффақиятли инсонга айланиш борасида йўл-йўриқ кўрсатадиган ва компания ҳамда соҳангиздаги номаълум қоидаларни тушунтирадиган инсон.\nУлар сизга қандай ёрдам бера оладилар: Керакли одамлар билан таништиради, компанияда нима қилиш ва нима қилмаслик ҳақида сўзлаб беради ҳамда муваффақияти сирлари билан ўртоқлашади.\nЭҳтимол, бу энг қадрланмайдиган устозлик муносабатлари турларидан бири. Қанчалик тез-тез ўз ҳамкасбларингизга йўл-йўриқ кўрсатишга ҳаракат қиляпсиз? Рағбатлантириш, илхом бериш ва мақсад ҳамда интилишларда бир-бирингизни қўллаб-қувватлаш.\nҲамкасблар билан “иш жамоаси”ни тўпланг. Уларни рағбатлантиринг ва бир-бирингизни мушкул вазиятларда қўллаб-қувватланг, янги ғоялар таклиф қилинг.\nМен компаниямда тенгдош-устозларим бўлмаганида қийинроқ бўлар эди деб ҳисоблайман.\nУларни қандай топиш керак: Бу компанияга сиз билан бирга келган одамлар. Сиз ишонадиган ва дўстона муносабатлар ўрнатадиган ҳамкасблар. Нетворкинг тадбирларига бориш орқали бошқа ёш профессионаллар билан танишишингиз мумкин.\nУлар сизга қандай ёрдам беради: Сиз уларда ўз ғояларингизни текширишингиз ва норозилик, ташвиш ҳиссини намойиш этишингиз, компания ёки соҳа янгиликларини биргаликда муҳокама қилишингиз мумкин. Улар эса сизни ўз дўстлари билан таништирадилар.\n3. «Акс устоз»\nКим бўлиб ишлашингиздан қатъий назар “акс устоз”, яъни сиздан кичкина одамга эга бўлиш муҳим. Албатта, кўпчилик устозликнинг бундай тури бефойда деб ҳисоблайдилар. Бироқ инновациялар дунёга қай даражада тез кириб келаётгани ҳисобга олинса, унга эътибор қаратиш лозим.\nУларни қандай топиш керак: Ёш қариндошлар, оила дўстлари ва ўрта мактаб ўқувчилари.\nУлар қандай ёрдам бера оладилар: Замонавий тренд ва ёшлар қизиқишлари ҳақида гапириб берадилар.\n4. Катта устоз/ҳомий\nМен катта устоз ёки ҳомий соҳангизда сиздан камида ўн йил олдинда юради, деб ҳисоблайман. Бундай киши сиз ишлайдиган компаниядан бўлса, янада яхши. У сизга стратегик қарорлар қабул қилишда ёрдам беради. Масалан: “Иш бўйича янги таклифни қабул қилишим керакми?” Мен X нуқтага етишни истайман, ким менга бу борада ёрдам бера олади?”. Уларнинг тажрибаси катта, сиз билан уларни ўртоқлашишга тайёр.\nУларни қаердан топиш керак: Компаниядаги нетворкинг тадбирларида анъанавий устоз орқали.\nУлар сизга қандай ёрдам беради: Карьера борасида стратегик қарорлар қабул қилишда ёрдам бериб, сизни керакли инсонлар билан таништирадилар.\n5. Сиз ўзингиз\nУстозларнинг қадри баланд. Чексиз ресурслар – китоб, подкаст, биография, блогларга бой бу дунёда ўзингизга таълим бериш ва ўз-ўзингизга устоз бўлишга мажбурсиз. Бу ресурслар ёрдамида сизга Билл Гейтс ва Ричард Брэнсон маслаҳатлари берилади. Ўз мақсадларингизни ёзиб боринг ва натижаларни кузатинг. Мутолаа учун вақт ажратинг. Тинглашни ўрганинг. Ўзгалар гапираётганларига қулоқ солиш орқали ҳам исталган нарсани ўрганишингиз мумкин, деб ҳисоблайман.\nУларни қандай топиш мумкин: китоб, подкаст, YouTube’да.\nУ сизга қандай ёрдам беради: Дунёнинг энг яхши устозларидан бирор нима ўрганасиз.\nУстозлар ҳақида ўқиб, уларнинг карьерадаги муваффақиятларини кузатиб, веб-сайтларидаги маълумотлар билан танишиб, ижтимоий тармоқларда уларни кузатиб, улар нутқ сўзлайдиган тадбирларда иштирок этиб ўзингизга устоз изланг.\nБундай муносабатларни ўрнатиш учун бугун нима қила оласиз?\n- Ушбу турдаги устоз муносабатлари ҳақида қайдлар ёзинг ва улар сизнинг карьерангизда мавжудлиги ҳақидаги саволга жавоб беринг.\n- Устозлар билан доимий равишда мулоқотда бўлинг.\n- Ўрганганларингизни ёзиб боринг.\n- Ҳар йили устозлик муносабатларингизни ўрганинг.\nКомпания/университетингиздаги устозлик дастурлари. Агар бундай дастур компаниянгизда бўлмаса, уни ўзингиз ишга туширинг. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Карьерангиз учун муҳим бўлган 5 та "устоз-шогирд" муносабати


Ноябрь-декабрь ойининг энг яхши клиплари топ-5 талиги » PopCorn.uz - Шоу Бизнес олами хақиқати\nНоябрь-декабрь ойининг энг яхши клиплари топ-5 талиги\nСана: 19.01.2016 1340 қайноқ\nБугунги кунда томошабинлар эътиборига ҳавола этилаётган клиплар орасида энг севимлилари қайси эканлигини билишни истайсизми? Мазкур рейтингимиз энг кўп томошабин жалб қилган клиплардан ташкил топган. Топ-5 талик рейтингимиздан ноябрь-декабрь ойида YouTube интернет видеохостингидагига жойлаштирилган видеоклиплар жой олган.\nТоп-5 таликнинг 5-поғонасини эстрадамизнинг беқиёс юлдузи Райҳоннинг “Дилимо” клипи билан банд этди. Мазкур видеоклип 6-ноябрь куни жойлаштирилган бўлиб, томоша қилганлар сони 170 мингдан ортиқроқ кишини ташкил этади. Райҳон ижросидаги “Дилимо” таронасига ишланган клип ноодатий рақсларга бой бўлиб, клипмейкер Ёдгор Носиров томонидан тасвирга туширилган.\nРейтингимизнинг 4-поғонасини Шохжаҳон Жўраевнинг “Чекка бир қишлоқ” таронасига яратилган клипи банд этди. Ушбу видеоклип 17-ноябрь куни жойлаштирилган. Клипдан бугунги кунга қадар 205 мингдан ортиқ томошабин баҳра олган.\nТоп-5 таликнинг қоқ марказидан эса Гулсанам Мамазоитова ҳамда Фаррух Раимовнинг “Куёв” деб номланган дуэтига яратилган клипи жой олди. Қизиқарли сюжетни ўз ичига олган видеоклип 22-ноябрь куни жойлаштирилган. Ҳозиргача 216 мингдан ортиқроқ киши мазкур клипни томоша қилишга муваффақ бўлган.\nШоҳруҳхоннинг “Юлдузлар” таронасига яратилган видеоклип рейтингимизнинг 2-поғонасини эгаллади. Режиссёр Ёдгор Носиров томонидан суратга олинган клипдан бугунги кунга қадар 450 мингдан ортиқроқ томошабин баҳра олган. 24-ноябрь куни жойлаштирилган ушбу клипда бош ролларни Шоҳруҳхон ва Зарина Низомутдинова ижро этган.\nВаниҳоят 1-ўрин. Топ-5 таликнинг биринчи поғонасини мафтункор Шаҳзода ҳамда Синан Акчилнинг ҳамкорликдаги дуэт таронасига яратилган видеоклипи эгаллади. “Hirka” деб номланган тарона 1-декабрь куни жойланган бўлишига қарамай, ундан 1 миллион 275 мингдан ортиқроқ томошабин баҳра олган. Қисқа фурсатда юқори натижани қайт этган клип маҳоратли клипмейкер Тимур Примкулов томонидан тасвирга олинган эди. Кўплаб шов-шувларга сабаб бўлган видео асар ўзига хос сюжетни ўз ичига олган.\nЭслатиб ўтамиз, ҳафтанинг жума, шанба ва якшанба кунлари соат 19:10 да "Ўзбегим Таронаси" радиоси орқали "Энг яхши клиплар топ- 5 талиги" радиодастурини тинглашингиз мумкин.


Миш-миш даҳшатли қотилликка сабабчи бўлди - Anhor\nAnhor Все посты Миш-миш даҳшатли қотилликка сабабчи бўлди\nМиш-миш даҳшатли қотилликка сабабчи бўлди\n25 Oktabr 2014\nЭрталаб эринибгина уйидан чиққан Эргаш ерларини бир айланиб келиш мақсадида далага йўл олди. У турли хаёлларга берилганча юриб борар экан, узала тушиб ётган одамнинг мурдаси устидан чиқиб қолганини ўзи ҳам сезмай қолди. Бир сесканиб тушди-да, бу манзарадан турган жойида қотди-қолди. Беш дақиқача ўзига кела олмади. Сўнгра жасадга яхшилаб назар солди. Эгнида бирорта ҳам кийими йўқлиги учун мурда эркак киши эканлиги дарҳол кўзга ташланди. Унинг боши кесиб олинган, ташлаб кетилганига узоқ вақт бўлмаган шекилли, тана ҳали бузилмаган эди.\nУ дарҳол чўнтагидан қўл телефонини чиқариб, ҳудуддаги ички ишлар идорасига хабар қилди. Орадан кўп вақт ўтмай, ҳуқуқни муҳофаза қилувчи орган ходимлари етиб келишди. Атроф яхшилаб кўздан кечирилди, бироқ жасаднинг боши ҳеч қаердан топилмади. Кузатувлардан жиноят бу ерда содир этилмаганлиги аён бўлди. Чунки енгил машинанинг изларидан бошқа бирорта далил йўқ эди. Демак, қотиллик бошқа жойда содир этилиб, мурда бу ерга олиб келиб ташланган.\nЖиноятни фош этиш учун тергов-суриштирув жараёнлари кетаётган бир вақтда, фуқаро Шоҳида Олимова (жабрланувчиларнинг исм-фамилияси ўзгартирилган) турмуш ўртоғи уч кун олдин уйидан чиқиб кетиб, қайтиб келмаганлиги хусусида ички ишлар идорасига ариза билан мурожаат қилиб қолади. Шундан сўнг Ш.Олимовага жасадни кўрсатишади. Аёл турмуш ўртоғини мурданинг ўзига таниш бўлган белгиларидан дарров танийди. Шу тариқа марҳум Ш.Олимованинг турмуш ўртоғи Ботир Эшонов эканлиги маълум бўлади. Энди унинг боши ва автомашинаси қаерда эканлиги, қотиллар кимлигини аниқлаш масаласи кўндаланг турарди.\nГувоҳларнинг айтишича, марҳум Б.Эшонов 2013 йилнинг 8 декабрь куни соат 18:00ларда ишхонасидан фуқаро Босим Мусабеков билан учрашиш учун чиқиб кетади ва қайтиб келмайди. Б.Мусабеков билан қотиллик бўйича савол-жавоб қилинганда эса у ўзини ноодатий тутиши билан тезкор-тергов гуруҳи ходимларида шубҳа уйғотади. Хуллас, тергов-суриштирув жараёнининг мукаммал олиб борилганлиги ва гувоҳларнинг кўрсатмаларидан сўнг Б.Мусабеков баҳона топа олмай, ушбу мудҳиш жиноятни ўгай укаси Шокир Саттаров билан содир этганлигини тан олади.\nМиш-мишдан туғилган қасос\nЎтган йилнинг июль ойида Б.Мусабеков ўғлини Чирчиқ олимпия захиралари коллежига ўқишга киритиш учун унинг мураббийи Эркин Аҳмедов билан учрашади. Б.Мусабеков 2 минг АҚШ доллари эвазига ўғлини коллежга киритиб қўйишни сўрайди. Аммо Э.Аҳмедов унинг таклифига рози бўлмайди. Боиси, Б.Мусабековнинг ўғли жисмоний томондан бўш эканлиги, ўқишга кирган тақдирда ҳам Олимпия захиралари коллежида таҳсил олишда қийналишини айтиб, шунинг учун уни бошқа йўналиш бўйича ўқитишни маслаҳат беради. Унинг бу гаплари Б.Мусабековга ёқмайди. Шундай бўлса-да, кейинчалик мураббийни бу масалада бир неча бор безовта қилади.\nОрадан бир неча кун ўтгандан сўнг Б.Мусабековга кимдир “ўғлингни ўқишга киритишдан бош тортгани учун мураббийга Б.Эшонов 500 АҚШ доллари пора берганмиш”, деган гапни етказади. Бу миш-мишдан Б.Мусабековнинг фиғони фалакка чиқади. Шундан сўнг унинг миясида Б.Эшоновдан қасд олиш фикри туғилади.\nҚотиллик содир этилган кун\nҚасд олиш нияти Б.Мусабековга тинчлик бермай қўйди. Орадан ойлар ўтса-да, у фикридан қайтмади. Шу ниятда 2013 йилнинг 6 декабрь куни ўгай укаси Шокир Саттаров билан учрашди. Унга “Б.Эшонов мени ўлдиришни режалаштириб юрган экан, агар мен уни олдин тинчитмасам, у мени ўлдириши мумкин”, деб укасига ёлғон гапирди. Аканинг таклифига Ш.Саттаров рози бўлди ва икковлон мудҳиш жиноятнинг режасини тузишди.\nРежага кўра, Б.Мусабеков Б.Эшонов раҳбарлик қилаётган автомобилларга ёқилғи қуйиш шохобчасига бориб, у ерда ишлайдиган ишчилардан бирига “бошлиғинг ўғлимни ўқишга киритмаслик учун 500 доллар пора берипти”, дея гап тарқатди. Табиийки, бу хабар тезда Б.Эшоновга етиб борди. Бу гапни эшитган Б.Эшонов ўзига аввалдан таниш бўлган Б.Мусабековга қўнғироқ қилиб, бу гап ёлғонлигини, буни ким айтганини сўраган эди, бу масалага ойдинлик киритиш мақсадида “қасоскор” у билан 2013 йилнинг 8 декабрь кунига учрашув белгилади.\nҚотиллар жабрдийдани овлоқ жойга олиб бориб ўлдириш мақсадида пичоқ билан қуролланиб олишди.\nШу куни келишувга кўра, Б.Эшонов ўзининг автомашинасида Мирзачўл тумани марказидаги автобекатга бориб, Б.Мусабеков билан учрашди. Иккаласи ўртадаги муаммони ҳал қилиб олиш учун бирон жойда овқатланиш баҳонасида йўлга тушдилар. Режага кўра, йўлда уларга Ш.Саттаров рўпара келиши керак эди. Шундай ҳам бўлди. Гўёки, рўпараларидан чиқиб қолган Ш.Саттаровни ҳам Б.Мусабековнинг таклифи билан машинага чиқариб олишди. Энди режага кўра қотилликни амалга ошириш учун қулай жой топиш керак эди. Шунинг учун ҳам Б.Мусабеков йўл-йўлакай бир танишининг уйидан пул олиб кетиши кераклиги ва шунга ўхшаш турли ёлғон гаплар тўқиб, машинани Мирзачўл туманининг “Ипак йўли” ҚФЙ ҳудудидаги дала томон ҳайдашни сўради. Автомашина кимсасиз, овлоқ ерга боргандан сўнг, икковлон машинани тўхтатишни буюришди. Кейин эса Б.Мусабеков Б.Эшоновдан ўғлини ўқишга киришига нима учун тўсқинлик қилганини сўради. Б.Эшонов бу гап ёлғонлигини, бу ишга умуман алоқаси йўқлигини айтса ҳам, унга ташланиб, аввал дўппослашди, сўнгра Ш.Саттаров ўзи билан олиб келган пичоқни ҳайдовчининг бўйин қисмига бир неча бор санчиб олди. Бу зарбалар натижасида жабрланувчи ҳаётдан кўз юмди.\nЖирканч режалари ниҳоясига етгач, қотиллар жиноятни яшириш мақсадида жасадни машинага ортиб, Ховос тумани ҳудудига олиб боришди. У ерда мурданинг устидаги кийимларини ечиб ташлашди, қўл телефони ва 600 минг сўм пулини қўлга киритишди. Ш.Саттаров жасаднинг бошини кесиб олди ва кийимларига ўраб, машинанинг юкхонасига жойлади. Танани эса дала четига ташлаб кетишди. Уларнинг мақсади энди машина билан марҳумнинг бошини бир ёқлик қилиш эди. Шу сабабли Гулистон тумани ҳудудидан оқиб ўтувчи “Дўстлик” каналига боришди ва аввал кесилган бош билан кийимларни, кейин марҳумга тегишли бўлган “Нексия” автомашинасини сувга чўктириб юборишди.\nЮқорида таъкидлаганимиздек, бу кимсаларнинг қилмишлари келтирилган далиллар ва гувоҳларнинг кўрсатмалари билан тергов давомида ўз исботини топди. Жиноят ишлари бўйича Сирдарё вилоят судининг ҳукмига кўра, Б.Мусабеков ва Ш.Саттаровлар Ўзбекистон Республикаси Жиноят кодексининг тегишли моддаларига асосан айбдор, деб топилдилар ва уларга йигирма тўрт йилдан озодликдан маҳрум қилиш жазоси тайинланди.\nЎзбекистон Республикаси Бош прокуратураси ҳузуридаги “Huquq” нашри материали бўйича.\nТошкент вилоятининг Қибрай туманида “Истиқлол” мажмуи барпо этилади


Хусусан, мазкур ҳужжат ижроси доирасида Хоразм вилояти маданият ва спорт ишлари бошқармаси томонидан воҳанинг барча шаҳар ва туманларида таниқли санъаткорлар, “Ниҳол” мукофоти совриндорлари, “Ягонасан, муқаддас Ватан!” кўрик-танлови ғолиблари ҳамда ёш истеъдодли хонандалар ва бадиий ҳаваскорлар иштирокида хайрия концертлари ташкил этилди. Ундан йиғилган маблағ ҳисобидан энг сўнгги русумдаги “Isuzu” автобуси харид қилинди.\nУрганч шаҳридаги Ал-Хоразмий номидаги хиёбонда “Биз — буюк юрт фарзандларимиз!” шиори остида ташкил этилган ёшлар фестивалининг очилиш маросимида ушбу транспорт воситаси тантанали равишда “Камолот” ЁИҲ вилоят кенгашига туҳфа қилинди.\nТадбиркор истироҳат боғи барпо этди\n“Тошкент — Ўш” автомагистралининг Оҳангарон туманидаги қисмидан кунига 15 мингдан зиёд автомобиль ўтади. Бу, табиийки, ҳудудда йўл инфратузилмасини муттасил такомиллаштириб боришни тақозо этади.\nХудди мана шу эҳтиёждан келиб чиқиб, оҳангаронлик тадбиркор Акмал Комилов катта йўлга ёндош 4 гектарлик ҳудудда замонавий маданият ва аҳоли дам олиш маркази яратишга киришганди. Яқинда лойиҳанинг биринчи навбати — мўъжаз истироҳат боғи ва болалар майдончаси хизмат кўрсата бошлади. Боққа хориждан аттракционлар келтириб, ўрнатилди.\n— Лойиҳамизни амалга оширишда банк ажратган 4 миллиард 600 миллион сўмлик молиявий мададдан фойдаланаяпмиз, — дейди тадбиркор. — Айни пайтда қурилиш-ободонлаштириш ишларини жадал давом эттираяпмиз. Тез орада бу ерда 4 та умумий овқатланиш шохобчасидан иборат муҳташам мажмуа ҳамда 10 га яқин савдо ва маиший хизмат кўрсатиш иншоотлари қуриб битказилади.\nҚашқадарё вилояти ахборот-кутубхона марказида “Электрон кутубхона” фаолияти йўлга қўйилди.\nШу тариқа бу ерда 70 мингга яқин китобларнинг электрон каталоги яратилди.\nХусусан, 70 та чет тиллардаги адабиёт ушбу виртуал каталогга киритилди. 400 дан ортиқ адабиётларнинг тўлиқ электрон матни фойдаланувчилар учун тақдим этилди.\n— Китобхонларимиз dilib.uz сайти орқали ўзи истаган китобни топиб ўқиш ёки уларни электрон қурилмаларига кўчириб олиш имконига эга бўлдилар, — дейди “Электрон кутубхона” бўлими мудири Лобар Пармонова. — Ҳозир бу ерда 82404 та бадиий адабиёт, 183 та нодир асар сақланмоқда. Шунингдек, чет тиллардаги 2461 китобимиз мавжуд.\nБулоқ сувидек шаффоф\nЖорий йилнинг олти ойида Сирдарё вилоятидаги 36 та қишлоқ аҳолисининг ичимлик суви таъминоти маҳаллий ер ости сувлари ҳисобига тубдан яхшиланди.\nЯъни гидрогеологлар ёрдами билан турли ҳудудлардан 11 тоза обиҳаёт манбаи топилди.\nНатижада катта сарф-харажат эвазига узоқ масофалардан қувур тортиб келишга ҳожат қолмади. Асосийси, мутахассислар текширувига кўра, 250-350 метр ер қаъридан тортиб олинаётган ичимлик суви булоқникидан қолишмаслиги маълум бўлди.\nЭътиборлиси, янги сув узатиш объектларини барпо этишда энг замонавий насослар ҳамда полиэтилен қувурлардан фойдаланилди. Бу эса таъминот сифати ва узлуксизлигини таъминлашга хизмат қилмоқда.\n— Шу кунларда яна 28 та объектда қазиш, қуриш ва қувур тортиш ишлари бажарилмоқда, — дейди Сирдарё вилояти “Ягона буюртмачи хизмати инжиниринг” компанияси директори ўринбосари Аброр Рўзиев. — Бунинг учун 8 миллиард 900 миллион сўмдан зиёд маблағ сарфлаш мўлжалланган. Ушбу ишлар якунлангач, яна кўплаб қишлоқлар аҳолисининг ичимлик суви таъминоти яхшиланади.\nМазкур рукндаги бошқа мақолалар: « Мозийга саёҳат\tЭзгулик мангу яшайди »


Шерзод Ташматов: “Мураббий ҳам, спортчи ҳам зиммасидаги масъулиятни оширмаса, натижага эришолмайди” / Olamsport.com\n30 ноя 09:36\nШерзод Ташматов: “Мураббий ҳам, спортчи ҳам зиммасидаги масъулиятни оширмаса, натижага эришолмайди”\nТеглар : Шерзод ТашматовТаэквондоОлимпиада\n“OlympicUz” ахборот-таҳлилий дастурининг бу галги сони Токиода бўлиб ўтадиган XXXII Олимпия ўйинларига ўзбекистонлик спортчиларнинг тайёргарлигига бағишланди.\nДастур меҳмони – Ўзбекистон Миллий олимпия қўмитаси раиси ўринбосари в.б., Ўзбекистон таэквондо WT ассоциацияси раиси Шерзод Ташматов бўлди.\n– Шерзод Рихсибоевич, авваламбор, Миллий олимпия қўмитасида масъулиятли лавозимга тайинланганингиз билан табриклаймиз. Сизни малакали, етук спорт менежери сифатида яхши биламиз. Рио-2016 Олимпиадасида боксчиларимиз қўлга киритган натижаларда сизнинг ҳам бевосита ҳиссангиз бор. Янги лавозимда янги стратегиялар ишлаб чиқдингизми? Уларни амалга ошириш механизмлари қандай кечади?\n– Ўзбекистон Республикаси Президентининг 2017 йил 9 мартдаги “Ўзбекистон спортчиларини 2020 йил Токио шаҳри (Япония)да бўлиб ўтадиган XXXII ёзги Олимпия ва XVI Паралимпия ўйинларига тайёрлаш тўғрисида”ги ПҚ-2821-сон қарори биз учун дастуриламал. Бу борада Ўзбекистон Республикаси Жисмоний тарбия ва спорт вазирлиги ҳамда Миллий олимпия қўмитаси томонидан тизимли чора-тадбирлар режаси ишлаб чиқилган. Бу нималардан иборат? Аввало, жойларда ўтказилаётган ҳар бир ўқув-машғулот йиғинида иштирок этиб, ўша ердаги спортчи ва мураббийларнинг ҳолати ва шароитини ўрганувчи, муаммоларни ҳал қилишга ёрдам берадиган ишчи гуруҳ тузилган.\n– Шу пайтгача дзюдо, енгил етлетика, сузиш, камондан отиш, бокс каби спорт турлари фаолияти ўрганилди. Ўрганиш жараёнида қандай хулосалар қиляпсиз? Муаммолар кузатилаётган бўлса, уларнинг ечими борасида қандай вазифалар таклиф қилиняпти?\n– Иш бор жойда камчилик бўлади. Қандайдир муаммо кузатилса, ишчи гуруҳ томонидан масала жойида ҳал қилинади. Аввало, спортчи қилаётган иши оиласи, Ватани учун қанчалик муҳимлигини қалбига жойлай олса, у янада жадаллашади. Мураббий ҳам, спортчи ҳам зиммасидаги масъулиятни ошириши керак. Биз йўл-йўриқ кўрсатишимиз мумкин. Лекин мураббий ёки спортчи зиммасидаги юкни ҳис этмаса, ўз устида ишламаса, керакли натижага эришиш қийин кечади. Шу пайтгача саралаш ва селекция босқичлари ўтказилди. Иқтидорли ёшлар танлаб олинди. Лекин иқтидори бўлгани билан тажрибаси, психологик ёндашуви бўлмаса, тизимли равишда битта мурват ишламаса, бутун механизм нотўғри кетаётган бўлади. Мен Токиода юртимнинг байроғини кўтараман, деган эзгу қараш бўлмас экан, кўзлаган маррага эришиш қийин кечади.\n– Пандемия мусобақа ва машғулотларнинг кам ўтказилиши билан ёдда қоладиган бўлди. Спортчи рақибини ҳис қилишни ўрганмас экан, ғалаба қозона олмайди. Мана шу камчиликларга ечим топиш учун қандай таклифларни билдирасиз?\n– Карантин давомида спортчиларимиз онлайн машғулотларни олиб боришди. Бунинг учун етарли шарт-шароитлар яратиб берилди. Ҳар бир спорт федерацияси ва ассоциацияларидаги етакчи спортчиларга 3-4 нафардан муносиб спарринг-рақиб саралаб олиниб, машғулотлар ўтказиши учун имконият бериляпти. Улар камида республика чемпиони, халқаро турнирлар ғолиби, ёшлар терма жамоаси аъзолари бўлиши керак. Нега ёшлардан олиняпти? Сабаби, келажакда айнан шу ёшлар навбатдаги мусобақалар учун тажриба орттириш имконига эга бўлишади.\n– Шерзод Рихсибоевич, эпидемиологик вазият нафақат бизга, балки бутун дунёдаги спортчиларнинг жисмоний ҳолатига раҳна соляпти, мусобақалар форматлари ўзгариб кетди. Токио Олимпиадасига пандемия қандай таъсир кўрсатади, деб ўйлайсиз?\n– Олимпиада учун ҳаракат қилаётган ҳар бир федерация олдида аниқ белгиланган дастур ва чора-тадбирлар режаси бўлади. Мусобақалар номаълум муддатга қолдирилгани сабаб қийинчиликлар туғиляпти. Лекин бу спортчи шу ерда тўхташи керак, дегани эмас. Ўзи ҳам ечим қидириши, вазиятдан чиқиб кетиш йўлларини излаши керак. Жисмоний тарбия ва спорт вазирлиги ҳамда Миллий олимпия қўмитаси мутахассислари ҳамиша мулоқотдамиз. Қаерда муаммо сезилса, тезкор ҳал қилиш учун ёндашамиз.\n– Ханчжоу-2022 Осиё ўйинлари ва Париж-2024 Олимпия ўйинлари учун талаб ҳар қачонгидан кўра юксакроқ бўлмоқда. Вақт эса кутиб турмайди. Селекция сиёсатини юритишда кўпроқ нимага эътибор қаратиляпти?\n– Ҳар бир спорт турида асосий таркибда энг зўр, иқтидорли спортчи бўлиши керак. Спортчиларни шакллантириш манбаи қаерда? Чекка-чекка ҳудудларда мусобақалар ташкиллаштириб, республика турнирларида иштирокини кузатиб, навбатдаги олимпия цикли учун тайёрлаш керак. Гарчи ўсмирлар Олимпиадаси 2026 йилга қолдирилган бўлса-да, фожиа ясамасдан, ҳозирги ўсмирларга кенгроқ шароит яратиб бериб, уларга катта мусобақалар ҳадисини олишни ўргатишимиз, Осиё ўйинлари муҳитини ҳис этишини таъминлаб беришимиз керак. Шунда битта авлодни йўқотиб қўймаймиз.\n– Енгил атлетика ва сузиш бўйича энг кўп медаллар жамланмаси ўйналишига қарамай, Олимпия ўйинларида ўзбекистонлик спортчилар медаллар учун яқин ҳам боришмаган. Нафақат лицензиялар сонини ошириш, балки совринли ўринларга ҳам даъвогарлик қилиш учун нималарга эътибор қаратиш керак?\n– Ҳар бир спорт федерацияси ва уларнинг ҳудудлардаги бўлимларини имкон қадар мутахассислар билан шакллантириш керак. Ҳаётини шунга бағишлаган инсонлар билан кадрлар захирасини яратиш лозим. Ўз ишини яхши биладиган мураббий, ҳакам, шифокор, селекционерни жой-жойига қўя олсак, натижага эришиш мумкин. Халқаро даражада ишлай оладиган мутахассисларгина самара беради. Зарур турнирларда қатнашишни ва совринли ўринлар қайд этишни, кези келганда, ўқув-машғулот йиғинлари ташкил этиш кераклигини билиши лозим.\n– Сизни муваффақиятли спорт менежери сифатида дастлаб муай-тай, кейинчалик боксда қўлга киритилган ғалабалар учун масъул киши, деб билишади. Миллий олимпия қўмитасидан ташқари, Ўзбекистон таэквондо WT ассоциацияси раислиги ҳам зиммангизда турибди. Шу маънода, мухлисларингиз ушбу спорт турида ҳам муваффақиятли юришлар кутиши табиий.\n– 2019 йил июнь ойларида ташкилот раҳбарлигига келган бўлсам, ёшлар ўртасидаги жаҳон чемпионатини илк маротаба Тошкентда ўтказдик. Бу таэквондонинг янада ривожланишга жуда катта туртки берди. “Халқлар дўстлиги” саройи майдонида 3000 нафар ёш иштирокида флешмоб ташкил этдик. Ҳаттоки Бутунжаҳон таэквондо федерацияси президенти Чунг Вон Чои жаноблари ҳам бундай катта ҳажмдаги флешмобни ҳайрат билан қабул қилди ва миннатдорчилик билдирди. Энди бевосита Олимпиада масаласига келсак, таэквондода Гран-При мусобақалари бор. Унда дунё рейтингида кучли ўттизталикка кирган спортчилар баҳс олиб боришади. Никита Рафалович, Светлана Осипова, Нигора Турсунқулова, Мадинабону Маннопова каби спортчиларимиз Иордания, Туркия каби давлатлардаги мусобақаларда муваффақиятли қатнашиб келишди. Бир сўз билан айтганда, терма жамоада етарлича иқтидорли спортчиларимиз бор. Уларнинг ёрдами билан биз кўзланган натижага албатта эришамиз.\n“Пекин-2022” делегациялари раҳбарларининг семинари онлайн тарзда ўтказилади 0\nХОҚ Олимпиаданинг очилиш маросимида 6 минг спортчи қатнашишини режалаштирмоқда 0


Папазол – medu.uz – Дорилар ҳақида маълумотлар ўзбек тилида\nHome Йўриқномалар Папазол\nПрепаратнинг савдо номи: Папазол\nТаъсир этувчи моддалар (ХПН): бендазол (дибазол), папаверин\nДори шакли: таблетки\nфаол моддадлар: 0,03 г бендазол (дибазол), 0.03 г папаверин гидрохлориди;\nТаърифи: оқ рангли, рискали ва фаскали таблеткалар;\nФармакотерапевтик гуруҳи: Антигипертензив воситалар\nАТХ коди: АО3АD51\nСиллиқ мушаклар тонусини камайтиради ва қисқарувчанлик фаолиятини сусайтиради, шунинг натижасида томирларга кенгайтирувчи ва спазмолитик таъсир кўрсатади. Фосфодиэстеразани сусайтиради ва цАМФ миқдорини оширади, бу ҳужайраларининг ичида кальций ионларининг боғланишига ёрдам беради.\nГипертония касаллигининг енгил шаклларини, периферик қон томирлар ва бош мия қон томирларининг ўртача намоён бўлган спазмларини даволашда қўлланади.\nИчга, 1 таблеткадан оғиз орқали, чайнамасдан суткада 2-3 марта қабул қилинади.\nЭшакеми кўринишидаги аллергик реакциялар кузатилиши мумкин.\nПрепарат компонентларига юқори сезувчанлик, атриовентрикуляр ўтказувчанликни бузилишида қўллаш мумкин эмас.\nКекса ёшдаги беморларга узоқ муддат буюриш мумкин эмас, чунки препаратнинг гипотензив самараси юракнинг қонни ҳайдаб чиқаришини камайиши билан боғлиқ ва электрокардиограмма кўрсаткичларини ёмонлашиши кузатилиши мумкин. Ичак перистальтикаси сусайган пациентларга эҳтиёткорлик билан буюрилади.\n10 таблеткадан контур уяли ва контур уясиз ўрамларда;\n2 контур уяли ўрам қўллаш бўйича йўриқнома билан бирга картон қутига жойланади.\nОлдингисиПапаверина гидрохлорид таблетка06.05.2018


Ич котиши (кабзият) сабаблари уй шароитида даволаш – Пазанда.Уз / Pazanda.uz\nГлавная / Жамият / Ич котиши (кабзият) сабаблари уй шароитида даволаш\nBarno Mir 19.01.2022\tЖамият, Саломатлик Comments Off on Ич котиши (кабзият) сабаблари уй шароитида даволаш 1,188 Показы\nҚабзият (ич котиш) учун нима фойдали, у қандай ўтади? Қабзиятнинг белгилари ва сабаблари қандай?\nТиббиёт адабиётида ич қотиши деб аталадиган ич қотиши ичак ҳаракатининг секинлашиши ёки зўриқишидир. Кўпинча вақтинчалик муаммо сифатида намоён бўладиган ич қотиши чақалоқларда ва катталарда пайдо бўлиши мумкин. Инсоннинг ҳаёт сифатига салбий тасир кўрсатадиган ич қотиши овқатланиш, турмуш тарзи, ишлатиладиган дорилар каби кўплаб сабабларга кўра юзага келиши мумкин. Бироқ, уни ўсимлик усуллари билан уйда ўтказиш мумкин. СҲу билан бирга, доимий ва кучли ич қотиши ҳолатларида, табиий ечимлар ишламаса, енг яқин тиббий муассасага мурожаат қилиш керак. Қабзият учун нима якҳши, у қандай кетади? Қабзиятнинг белгилари ва сабаблари қандай? Агар шундай десангиз, бизнинг контентимиздан батафсил малумот олишингиз мумкин.\nТиббиёт оламида ич қотиши сифатида танилган ич қотиши секин ёки қийин ичак ҳаракатидир. Одамларнинг кундалик ҳаётига сезиларли тасир кўрсатадиган ич қотиши вақтинчалик ноқулайликдир, аммо вақт ўтиши билан сурункали ҳолатга келиши мумкин. Одатда вақтинчалик муаммо сифатида намоён бўладиган ич қотиши чақалоқларда ва катталарда пайдо бўлиши мумкин. Ичак ҳаракати одатда одамдан одамга фарқ қилади. Бироқ, ҳафтада уч мартадан ортиқ ҳожаткҳонага чиқа олмаслик ич қотиши ҳисобланади. Сабаблар орасида овқатланиш, турмуш тарзи, ишлатиладиган дорилар каби кўплаб сабаблар мавжуд. Агар семптомлар орасида ҳожаткҳонада зўриқиш ҳисси, қаттиқ ёки жуда кичик акҳлат, ҳожаткҳонадан фойдалангандан кейин ичакни тўлиқ бўшатиш ҳисси йўқлиги ва қорин шишиши бўлса, булар ич қотиш белгилари сифатида аниқланади. Уй шароитида табиий усуллар билан ич қотишидан кҳалос бўлиш мумкин. Ўсимлик чойлари, толали овқатлар, бази қуритилган мевалар ва овқатлар ич қотишидан кҳалос бўлишга ёрдам беради.\nҚабзият (ич котмаслик) учун нима килиш керак?\nКуп сув ичиш.\nУзоқ вақт давомида сувсизланиш ич қотишига олиб келиши мумкин. СҲунинг учун етарли миқдорда сув ичиш жуда муҳимдир. Агар ичингиз қотиб қолса, минерал сув ичиш ичакларингизнинг ишлашига ёрдам беради.\nБундан ташқари, лимонли сув ичишга ҳаракат қилишингиз мумкин. Лимон шарбати таркибидаги лимон кислотаси овқат ҳазм қилиш тизимини тезлаштиради ва организмдан токсинларни олиб ташлашга ёрдам беради.\nТолали овқатлар истемол килиш.\nТолали овқатлар овқат ҳазм қилиш тизимида тозаловчи вазифасини бажаради, озиқ-овқат ва чиқиндиларни олиб ташлайди. Қабзиятни мувозанатлаш учун 20-35 грамм тола истемол қилишни мақсад қилинг. Толага бой бази овқатлар ловия, ясмиқ, жўкҳори уни, бодом ва арпадир.\nМашқ қилиш туалетга неча марта борганингизни ўзгартирмайди, лекин ич қотиши билан бирга келадиган ноқулайликни сезиларли даражада камайтиради. Агар ичингиз қотиб қолса, мунтазам юриш сизнинг ён тасирларингизни камайтириши мумкин.\nҚаҳва ичиш туалетга боришга ёрдам беради, чунки кофеин овқат ҳазм қилиш тизимидаги мушакларни ишлайди. Бундан ташқари, қаҳва оз миқдорда толани ўз ичига олганлиги сабабли, у нафақат даволайди, балки ич қотишининг олдини олади.\nПробиётикларни ўз ичига олган овқатлар\nПробиётиклар ичакдаги бактериялар даражасини мувозанатлаш орқали сурункали ич қотишининг олдини олади. СҲунингдек, у ичак ҳаракатини осонлаштиради ва ҳожаткҳонага борганингизда оғриқни бошдан кечиришни олдини олади. Кабıзлıк учун сиз пробиётикларга бой ёгурт истемол қилишингиз ёки дорикҳонадан пробиётик таблеткаларни сотиб олишингиз мумкин.\nЯлпиз чойидаги ментол овқат ҳазм қилиш тизимидаги мушакларни бўшаштиради ва ҳаракатни осонлаштиради. Иссиқ сув, шунингдек, ич қотишидан кҳалос бўлишга ёрдам беради ва евакуасияга ёрдам беради.\nЁгуртга қўшиб истемол қилинадиган зиғир уруғи қабзиятга якҳши тасир кўрсатадиган овқатлар қаторига киради.\nАгар ич қотиши бўлса, сиз истемол қилишингиз мумкин бўлган енг якҳши овқат – олкҳўри. Табиий гевşетики бўлган олкҳўри, шунингдек, юқори толали таркибга ега. У ичак мушакларини тортади ва евакуасияни осонлаштиради.\nМандарин, апелсин ва грейфурт каби мевалар толага бой мевалар қаторига киради. Ерийдиган тола бўлган пектинни ўз ичига олган бу мевалар овқат ҳазм қилиш тракти орқали нажаснинг ўтиш вақтини ошириш орқали ич қотишини назорат қилишга ёрдам беради.\nУшбу меваларда мавжуд бўлган тола ва витамин К дан тўлиқ фойда олиш учун уларни янги ҳолда истемол қилиш тавсия етилади.\nЧиа уруғлари юқори толали зичликка ега. Такҳминан 30 граммда 10 граммдан ортиқ тола миқдори билан чиа уруғлари кунлик толага бўлган еҳтиёжнинг 40 фоизини қондиришга ёрдам беради.\nЧиа таркибидаги толалар тузилишининг аксарияти еримайдиган толалар шаклини ҳосил қилади. Агар толанинг бу шакли сув билан алоқа қилса, у жел шаклига айланиши ва нажаснинг юмшатилишига ҳисса қўшиши ва овқат ҳазм қилиш тракти орқали ҳаракатланишини осонлаштириши мумкин.\nИсмалоқ ва бошқа баргли кўкатлар\nЯшил баргли сабзавотлар соғлом овқатланиш дастурларига киритилган озиқ-овқатлар қаторига киради, чунки улар таркибида толалар таркибидан ташқари турли кҳил минераллар ва витаминларга бой. Исмалоқ, Брюссел гуллари ва брокколи каби сабзавотларда мавжуд бўлган витаминларга С витамини, К витамини ва фолий кислотаси киради.\nЯшил баргли сабзавотлар акҳлатнинг мустаҳкамлигини юмшатишга ва овқат ҳазм қилиш трактидан ўтишни осонлаштиришга ёрдам беради.\nАртишок – бу пребиётик тасир кўрсатиш орқали ичак соғлиғини ҳимоя қилиш учун фойдали бўлган сабзавот. Пребиётик тушунчаси ичакдаги фойдали бактерияларга ижобий тасир кўрсатиши мумкин бўлган озуқа моддаларини тавсифлаш учун ишлатилади.\nАртишок сабзавотидаги инулин моддаси овқат ҳазм қилиш тракти бўйлаб фойдали бактерияларни озиқлантириш орқали овқат ҳазм қилиш тизимининг соғлиғига ижобий ҳисса қўшиши мумкин.\nЮқори толали бошқа мева нок, тола билан таминлайдиган фойдадан ташқари, фруктоза ва сорбитол нисбати бўйича бошқа меваларга нисбатан юқори қийматларга ега. Мева шакари сифатида ҳам танилган фруктоза бази одамларда ёмон сўрилади ва овқат ҳазм қилиш трактида жойлашган сувни жалб қилиш орқали акҳлатнинг мустаҳкамлигини тартибга солишга ҳисса қўшиши мумкин.\nКиви мевасининг бу тасири нафақат унинг таркибидаги толага боғлиқ. Астинидаин деб аталадиган фермент кивининг овқат ҳазм қилиш тизимига ижобий ҳисса қўшишида рол ўйнайди.\n75 грамм анжир мевасини истемол қилиш билан кунлик толага бўлган еҳтиёжнинг такҳминан 1/3 қисмини қондириш мумкин. Анжир мевасида жойлашган фикаин деб аталадиган фермент кивидаги ферментга ўкҳшаш кҳусусиятларга ега.\nИч қотишигакарши табиий воситалар\nИбраҳим Сарачоғли қаттиқ ич қотишига қарши ситрус баргларини тавсия қилади. Бироқ, у бу аралашмани 10 кун давомида ҳеч қачон ҳожаткҳонага бормаган одамларга тавсия қилишини такидлайди. Сурункали ич қотишига қарши Ибраҳим Саракоғлу томонидан тавсия етилган табиий усуллар қуйидагилардир:\nКароб: Ерталаб ва кечқурун қўлингизда ичиб олинг. Иброҳим Сарачоғли. СҲу тарзда истемол қилинган кароб овқат ҳазм қилиш тизимидаги қабзият ва газ муаммоларини даволайди.\nЁгурт шарбати: Табиий ёгуртдан олинган ёгурт шарбати ҳам ичакларнинг тез ишлашига ёрдам беради. Ерталаб ва кечқурун қатиқли сув ичиш орқали ич қотиши муаммосини бир зумда бартараф етишингиз мумкин.\nИч қотишини уй шароитида даволаш.\n– 6 дона ситрус барглари\n– 1 стакан сув\nБу қандай тайёрланади?\nТакҳминан бир стакан қайноқ сувда 6-7 дона апелсин баргини қўшинг ва 10 дақиқа қайнатиб олинг. Қайнатгандан кейин печдан олинг ва совушини кутинг.\nУшбу аралашмани нонушта қилишдан 1 соат олдин ичинг. Ушбу муолажани 4 кун давомида бир марта ичинг ва 4-куни тугатинг.\nҚабзиятнинг белгилари қандай?\n– Нажас жуда қаттиқ\n– Жуда оз\n– Мажбурий олиб ташлаш\n– камроқ тез-тез\nҚабзият (ич котиш) сабаблари.\nДефекасияда қийинчилик деб тарифланган қабзиятнинг шаклланишида овқат ҳазм қилиш тизими касалликлари, нотўғри овқатланиш ва овқатланиш одатлари, ҳаракасиз ҳаёт, гиёҳванд моддаларни истемол қилиш каби омиллар мавжуд. Қабзиятга нима сабаб бўлади? Саволга бошқа жавобларни қуйидагича санаб ўтиш мумкин:\n– ҳожаткҳонага бўлган еҳтиёжни кечиктириш\n– қаттиқ овқатлар истемол қилиш\n– Сигир сутини кўп истемол қилиш\n– тўғри ичак ёки йўғон ичакда стеноз ёки обструксия\n– тўғри ичак ёки йўғон ичак атрофидаги нервларнинг аномалиялари\n– Гормонал касалликлар\n– дефекасияда рол ўйнайдиган мушакларнинг дисфунксияси\nҚандай овқатлар ич қотишига олиб келади?\nҚабзиятга олиб келиши малум бўлган бази озиқ-овқатларни истемол қилишдан қочиш ёки бу овқатларни иложи борича чеклаш керак. Буларни қуйидагича санаб ўтиш мумкин:\n– Гуруч бўтқаси\n– сутни ортиқча истемол қилиш\nАгар диетага ва фаол ҳаёт тарзига еҳтиёткорлик билан етибор қаратишга қарамай, ич қотиши муаммоси ҳали ҳам бошдан кечирилса, ич қотишини даволаш учун шифокор билан маслаҳатлашиш зарур.\nКабзият учун қачон шифокорга бориш керак?\n– дефекасия одатларида янги ёки ноодатий ўзгаришлар бўлса,\n– Агар сиз 3 кундан ортиқ вақт давомида нажас қилмаган бўлсангиз,\n– Агар ноқулайлик вақти-вақти билан 3 ҳафтадан кўпроқ давом еса,\n– Агар қаттиқ оғриқ бўлса,\n– Агар сизда қон кетиш, ҳолсизлик, чарчоқ, вазн йўқотиш ёки иситма каби аломатлар бўлса, албатта шифокорга мурожаат қилишингиз керак.\nБолаларда ич қотишига нима сабаб бўлади, у қандай ўтади?\nНажас чиқариш қийин ва оғриқли бўлган ич қотиши мактабгача ёшдаги болаларнинг уч фоизини ва мактаб ёшидаги болаларнинг бир ёки икки фоизини тасир қиладиган кенг тарқалган муаммодир. Агар бу сизнинг фарзандингизнинг одатий тартиби бўлса, ҳар бир неча кунда катта ҳожаткҳонага бориш одатий ҳол емас.\nБолаларда ич қотиши ҳақида ўйлаш керак. Болаларда узоқ вақт давомида ич қотиши ташкҳис емас, балки касалликнинг аломатидир. Сабаблари орасида; Оддий дефекасия (дефекасия) фазаларининг бир ёки бир нечтасида юзага келадиган бузилишлар, ингичка ва йўғон ичакнинг сўнгги қисмларини ўз ичига олган ичак ҳаракатининг (мотилитенин) бузилиши, акҳлат ва унинг таркибидан келиб чиқадиган аномалиялар. Кабıзлıк диагностикаси учун малум мезонлар мутлақо зарур. Буларда; Бу боланинг акҳлати ҳафтасига уч мартадан кам, боланинг ҳар 4 та нажасдан бирида оғриқ ёки ҳаддан ташқари зўриқиш, ҳар 4 та нажаснинг бирида нажас қаттиқ ва парча-парча, тўғри ичакда доимий акҳлат ифлосланган ёки ифлосланмаган. .\nБолаларда ич қотиши муаммосини бартараф етиш учун қўлланилиши мумкин бўлган усуллар\n– Сабзавотлар, мевалар, дуккаклилар ва донлардан ташкил топган овқатланиш дастурини тайёрлаш керак.\n– Тишлаганларни якҳшилаб чайналгандан кейин ютиш керак.\nЛактоза сезгирлиги туфайли сут ва сут маҳсулотларини ортиқча истемол қилиш ҳам ич қотишига олиб келиши мумкин.\n-Кўп миқдорда суюқлик қўшилиши керак, организм сувсизланмаслиги керак.\n-Кун давомида фаол ҳаракат қилиш керак, бир жойда турмаслик керак.\nТуалет тартибини яратиш ва мунтазам равишда ҳожаткҳонага бориш жуда муҳимдир.\nЯнги туғилган чақалоқларда ич қотишига нима сабаб бўлади?\n“Кўкрак сути билан озиқланган янги туғилган чақалоқ ич қотиб қоладими?” сўрашингиз мумкин. Ҳа, бу жуда табиий. Янги туғилган чақалоқларда ич қотиши, асосан, чиқариш тизимининг керакли даражада ишламаслиги туфайли юзага келади. Бу ҳолат кейинги ойларда ўз ниҳоясига йета бошлайди.\nАгар чақалоқ суний сут билан озиқланса, ич қотиши тез-тез учрайди. Бундай ҳолда, шифокорингиз билан маслаҳатлашиб, чақалоқ формуласини ўзгартиришингиз мумкин.\nЧақалоқлар неча кун акҳлат қилмаслиги одатий ҳолдир?\nФарзандингиз 1-3 кун ичида акҳлатга тушиши кутилмоқда. Бошқача айтганда, кунига 2 марта ва 3 кунда бир марта юмшоқ нажас бўлиши одатий ҳолдир. Бироқ, агар бу жараён 3 кундан ошса ва акҳлат қаттиқ бўлса, ич қотиши ҳақида гапириш мумкин.\nЧақалоқларда ич қотиши қандай бўлади, чақалоқларда ич қотишини ҳал қилиш учун нима қилиш керак?\n-Қўшимча овқатга ўтган чақалоқларда суюқлик миқдорини кўпайтириш, сабзавот-мева истемол қилиш (банандан ташқари), овқатларнинг ёғлилигини бойитиш ва болани толали овқатлар билан озиқлантириш ич қотишига якҳши ёрдам беради.\nҚаттиқ овқатларга бир чой қошиқ кепак унини қўшишингиз мумкин.\nСиз чақалоғингизга шиша, стакан ёки қошиқ билан 25-50 мл олкҳўри ёки олма шарбатини беришингиз мумкин.\n-Бола ич қотиб қолса, уни чалқанча ётқизиб, оёқларини айлантиришингиз мумкин. Чақалоқларда ич қотиши массажи деб аталадиган бу усул иш бериши мумкин.\n-Қабзиятни даволашнинг умумий қоидасини ҳам айтайлик: Даволанишни қабзият давомийлигидан икки баробар кўп қўллаш керак. СҲунинг учун овқатланиш дастурини диққат билан кузатиб бориш жуда муҳимдир.\n-Озиқланиш дастурингизга ўзгартириш кирисангиз ҳам ич қотиши муаммоси йўқолмаса, албатта шифокорга мурожаат қилишингиз ва фикрингизга кўра ҳеч қандай дори ишлатмаслигингиз керак. Дори ўрнига сиз кҳавфсиз фойдаланишингиз мумкин бўлган қўшимчаларни танлашингиз мумкин.\n– Агар диетани ўзгартиришга қарамай, вазият якҳшиланмаса, шифокорингиз чақалоқларда ич қотишига қарши дори сифатида шамлардан фойдаланишни тавсия қилиши мумкин. Бироқ, агар вазият жуда жиддий бўлмаса, чақалоқларда шамлардан фойдаланишга устунлик бермаслик керак.\nСақични ютиш ич қотишига олиб келадими?\nКамдан кам бўлса-да, бу ҳолат болаларда кузатилади. Қисқа вақт ичида жуда кўп ёки кўп миқдорда ютилган сақич ҳазм бўлмайдиган бўлса, у овқат ҳазм қилишни блокировка қилиши ва ич қотишига олиб келиши мумкин. Бироқ, сақични бир марта ютиб юборишнинг зарари йўқ.\nСут ич қотишига олиб келадими?\nАгар одам лактоза интолеранси бўлса, сут ич қотишига сабаб бўлади. Айниқса, болаларда ич қотишининг сабабларидан бири лактоза интолерансидир.\nПред. Ёш болаларда пневмония белгилари даволаш\nСледующая Хотирани кучайтириш учун маслаҳатлар дорилар\nУмуман олганда, еркаклар, аёллардан фарқли ўлароқ, ҳар доим жинсий алоқадан завқланишади. Аммо ҳамма нарса жуда …


Мазкур қўлланма саҳифаларидан Президентимиз Шавкат Мирзиёевнинг маъруза ва нутқларидан олинган қайдлар, инновацион ғоялар ва технологияларга оид матнлар, донишмандларнинг ҳикматли сўзлари, мақоллар, шеърий мисралар, фаол тадбиркорлик, инсон манфаатларини улуғлаш, она Ватанни ҳимоя қилиш, мустақилликни мустаҳкамлаш, соғлиқни сақлаш, жиноятчиликка қарши курашиш, қишлоқ хўжалигини ривожлантириш, маънавий қадриятларни эъзозлашга чақирувчи қайду ҳикматлар ўрин олган. Китобни мутолаа қилиш чоғида сўз латофати сизни сеҳрлайди, мафтун этади. Ундаги сон-саноқсиз зиё нурларидан кўнгиллар ёришади. Аслида тўпламдаги ҳикматли сўзлар бизнинг кўнгил уйимизни мунаввар этиб, юрган йўлларимизни чароғон қилиши турган гап.\nШу ўринда кичкина бир мулоҳаза. Чекка туманлардаги айрим кўчалардаги баннерларга сўзлар хато ёзилмоқда. Масалан, бир гал хизмат сафарида бўлганимда Мирзачўл тумани марказидаги каттагина баннердаги ўн иккита имло хатога кўзим тушди. Ахир, бундай нотўғри кўчирилган сўзлар қанчадан-қанча одамнинг фикрини салбий томонга ўзгартиради, хатога кўз ўрганади. Шундай экан, бундай ҳолатларни «Тасвирий ойна» ижодий уюшмаси мутасаддилари тез орада бартараф этишса, айни муддао бўлар эди.\nХуллас, ўттиз минг нусхада чоп этилган мазкур китобни ўқиган кишининг кўнгил оламида офтоб чақнаши аниқ. Бундай нур маънавиятга, маърифатга абадул-абад хизмат қилади.\n🕔11:27, 14.06.2019 ✔427


“Абу Жаҳл” - Favvora | билим чашмасидан отилган фаввора\n2016-12-10 2020 Ko'rilgan Саодатдан маҳрум бўлганлар\nМакка мушриклари ичида кофирлиги билан машҳур бўлган Абу Жаҳл ислом умматига, айниқса пайғамбарга ашаддий душман бўлган. ’’Жаҳолат отаси’’ номини олиши ҳам унинг қанчалик бадбахт ва ярамас инсон эканидан далолатдир. У мусулмонларга ўта бешафқат, золим кимсалиги билан донг таратган. У пайғамбар алайҳис-саломни ҳақоратлар, ишига ва ибодатига тўғаноқ бўлишни одат қилган эди. Қуръон оятларида бу бадбахт Абу Жаҳл ҳақида ҳам алоҳида баёнлар келган. У пайғамбар алайҳис-саломни Масжидул Харомда намоз ўқишдан тўсиб: “Агар Мухаммад яна шу ерга келиб намоз ўқийдиган бўлса, унинг бўйнини эзиб, юзини тупроққа белайман”, деб ўзининг бутлари номига қасам ичади. Унинг бу қилмишларидан Хабардор Зот унинг ҳолатини, кирдикорларини кўриб туришини маълум қилган.\n’’(Эй инсон), бир бандани (яъни Мухаммад алайҳис-саломни) намоз ўқиган вақтида (намозидан) тўсадиган кимсани кўрдингми?! Хабар бергинчи, агар у (намоз ўқигувчи) ўзи Тўғри йўлда бўлса, ёки (ўзгаларни) тақвога (Аллоҳдан қўрқишга) буюрса (уни намоздан ва тақводан тўсган кимса ҳалок бўлмасми?). Хабар бергинчи, агар у (намоздан тўсгувчи кимса Аллоҳнинг китобини) ёлғон деса ва (У Китобга иймон келтиришдан) юз ўгирса, албатта Аллоҳ (унинг барча қилмишларини) кўриб туришини билмасми?!’’\n(Алақ; 9-14 оятлар мазмуни)\nАбу Жаҳл хусусидаги оятлар бу билан хотима бўлмай, балки у жинояти ва гумроҳлигидан тўхтамаса, қандай азоб-уқубатга гарифтор бўлиши тўғрисида қуйида келажак оятларда яна хабар берилади.\n“Йўқ! Қасамки, агар у (бундай гумроҳликдан) тўхтамаса, албатта Биз унинг пешона сочидан – ўша ёлғончи, адашган пешона сочидан тутармиз-да (жаҳаннамга отурмиз)! Бас, у ўзининг жамоасини (ёрдамга) чақираверсин! Биз эса азоб фаришталарини чақиражакмиз!”\n(Алақ; 15-18 оятлар мазмуни)\nКишини солиҳ амаллардан, эзгуликдан қайтариш Абу Жаҳлнинг “суйган” амалларидан бўлган. Биров унга хақ-маош тўламаса ҳам ўз-ўзидан жазаваси тутиб ибодат устида турган кимсага нафрат билан қарашлик қилар эди. Ҳатто бу ишда бошқа кимсаларни ҳам гиж-гижлаб ислом амалларига, пайғамбарга зид иш қилишни буюрарди. Унинг изини ўзига йўл тутган кўплаб инсонлар босиб ўтди. Баъзиси ибодатхона – масжид қурилишига, баъзиси Қуръон ўрганишга, баъзиси эса аёллар ўзларини сатри-аврат қилиб, бошига рўмол ўраса, ҳаё билан юришига қарши чиқишди. Рамазон кунларида рўза тутганларнинг рўзасини очириш учун елиб, югурганлар бўлди. Мақсад эса – Абу Жаҳл каби ислом кўрсатмаларига мос амал қилмоқчи бўлганларни амалдан тўсиш, улар қилаётган яхши амаллардан нафратланиб унга зиён етказиш каби бузғунчилик ёйишдир.\nБундай бахтақаролик йўлига кирган фасодчилар хаётнинг ўзида ҳам тугалланишлари, хотималари ҳам қўрқинчли ва жирканчли бўлган. Охиратда қандай бўлишини эса Ягона Аллоҳ ўзи билади.\nИсломнинг ашаддий душмани, Қурайш қабиласининг Махзум уруғидан бўлган Абу Жаҳл (Абу Ҳакам) Бадр ғазотида пайғамбарлик келганидан 14 йил ўтгач, жанг майдонида ансорий ака-укалар томонидан боши танасидан жудо қилинган. Росулуллоҳ соллоллоҳу алайҳи васалламга фақатгина ёш болани умричалик қаршилик қила олди холос. Аммо абадий, мангу оламга жуда хунук тарзда Аллоҳга, пайғамбарга қарши қилич кўтарган ҳолда равона бўлди. Аллоҳ мусулмонларни бундай золимликдан ва жирканчли хотимадан ўзи сақласин!


05 март 2021, Тошкент вақти: 05:33\nУкраина Президенти Виктор Юшенко Грузия Бош вазири Зураб Ногаидели билан музокаралар чоғида ГУУАМ ташкилотини тиклаш таклифини илгари сурди.\nГрузия, Украина, Ўзбекистон, Озарбойжон ва Молдовани бирлаштирган ушбу ташкилот анча вақтдан буён деярли фаолиятсиз эди. Ўзбекистон 1997 йилда ташкил этилган бу тузилмага 1998 йилда аъзо бўлиб кирганди. ГУУАМга аъзо давлатларнинг бир-бирига мос келмайдиган сиёсати ташкилот тузилишининг бош мақсади – Европа-Кавказ-Осиё траспорт йўлагини яратиш орзусининг шу пайтгача амалга ошмай келишига сабаб бўляпти.\nЎзбекистон Президенти Ислом Каримов ўтган йилги матбуот анжуманларидан бирида мамлакат ГУУАМга аъзоликни тўхтатгани, шунга қарамай, бошқа аъзо давлатлар юритадиган сиёсатга қараб унга иштирок ҳақида ўйлаб кўрилишини таъкидлаганди.\nСиёсатшунос Малик Абдураззоқовнинг сўзларига қараганда, Украина ва Грузиядаги “гуллар инқилоби” сабабли Ўзбекистон ГУУАМга аъзоликни тўхтатган бўлиши мумкин. Бироқ Украинанинг ҳозирги ҳукумати Ўзбекистон билан яқин ҳамкорлик қилишга уриняпти. Чунки икки мамлакат ўртасида жуда кўп иқтисодий, ижтимоий ва ҳарбий алоқалар мавжуд. Бу эса Ўзбекистон учун ҳам жуда катта стратегик омилдир.\nМ.Адураззоққовнинг таъкидлашича, ГУУАМ ҳозиргача на ижобий, на салбий жиҳатларини кўрсата олгани йўқ. Бунга Украинанинг Леонид Кучма бошчилигидаги аввалги раҳбарияти тутган йўл сабаб бўлди. Украина Россияга ҳам, Ғарбга нисбатан ҳам сиёсатини очиқ-ойдин баён қилмади. Шунинг учун ташкилот фақат қоғозда иш юритди.\nСиёсатшунос Ўзбекистон Президентининг Украинага бўладиган ташрифи ГУУАМ масаласига бирмунча ойдинликлар киритиши мумкинлигини тахмин қилди.\nЎзбекистон ГУУАМнинг бошқа аъзолари билан тўғридан-тўғри чегарага эмас. Шундай экан, ташкилот тузилишидан кўзланган мақсад – транспорт йўлагини яратиш масаласи қанчалик ҳаётий?\nСиёсатшунос Малик Абдураззоқовнинг фикрича, Ўзбекистон ва Туркманистон Президентларининг Бухородаги учрашуви икки мамлакат ўртасидаги муносабатларга анча илиқлик олиб кирди. Шунга қарамай, Туркманистоннинг сиёсати ГУУАМ ўз олдига қўйган вазифаларнинг бажарилишига тўсқинлик қилиб турибди.\nСиёсатшуносларнинг эътирофича, собиқ иттифоқ ҳудудида пайдо бўлган давлатлар ҳар бир интеграциявий жараёнга ўз манфаатидан келиб чиқиб иштирок этмоқда. Албатта, улар бу ўринда АҚШ, Россия, Хитой сингари қудратли давлатларнинг таъсирида иш тутади. Ташкилот аъзолари тарозининг палласини тенг тутишга ҳаракат қилмоқда.


ҚР Тўнғич Президенти: ''Саломатлигимиз ўз қўлимизда!''\nБарчага маълумки, коронавирус инфекциясининг хавфли пандемияси жаҳоннинг кўплаган мамлакатлари, шунингдек, Қозоғистонни ҳам қамраб олмоқда. Миллионлаган кишилар ушбу касаллик билан хасталанмоқда.\nАфсуски, ушбу инфекция ҚР Тўнғич Президенти – Элбоши Н. Назарбаевни ҳам четлаб ўтгани йўқ. Жаҳоннинг турли бурчакларидан Элбоши номига келган мактубларда унинг тезроқ соғайиб кетиши ҳақидаги илиқ гаплар ўрин олганди. Куни кеча Элбошимиз Н. Назарбаев ўз миннатдорчилигини билдириб, Қозоғистон халқига мурожаат йўллади. Унда шундай жумлалар бор: “Давлат раҳбари ва Ҳукумати мамлакатимиздаги вазиятни барқарорлаштириш учун барча чора-тадбирларни қўллашмоқда. Аслида кўп нарса ўзимизга боғлиқ. Шифокорлар бизнинг ҳаётимиз учун курашмоқдалар. Бу касалликни юқтиришдан сақланиш ҳар бир инсоннинг ўз қўлида. Сабрли бўлиш керак, айниқса, ёшлар. Керакли гигиена талабларига риоя қилиб, тезроқ вакцина пайдо бўлишидан умид узмаслик лозим. Касалликни юқтиришдан иложи борича сақланиш лозим. Тартибни сақлаб, ўз соғлигимиз, оиламиз, қариндош-уруғ, яқинларимизнинг саломатлигини ўйлашимиз керак. Шифокорларга ишонишимиз лозим.\nХалқимиз бошига тушган қийинчиликни ғайрат-шижоати, бирлиги, келажакка ишончи туфайли бутун халқаро ҳамжамият билан бирга муносиб равишда бартараф этиб, омон-эсон чиқиб олишига ишонаман. Биз яна ғалаба қозонамиз. Халқимизнинг порлоқ кунлари ҳали олдинда. Биз биргамиз! Биз ғалаба қиламиз! Бизнинг шиоримиз шу!\nБарча ватандошларимизга мустаҳкам саломатлик, эзгулик, бахт ва барака тилайман!”\nДарҳақиқат, жаҳонда урчиб бораётган мазкур хасталикни бирлигимиз, ҳамжиҳатлигимиз билан енга оламиз. Бунинг учун ҳар биримиз ўз соғлигимиз, халқимиз омонлиги учун курашиб, порлоқ келажак сари шахдам одимлашимиз шарт!\n2020-07-04, 05:20 159


Россияда меҳнат муҳожирларига бармоқ изи чипи ва фотосурати бўлган карта бериш таклиф қилинмоқда\nРоссияда мамлакатга уч ойдан кўпроқ вақтга келган меҳнат муҳожирлари ва чет элликларга чип ҳамда фотосурати бўлган пластик карта бериш таклиф қилинмоқда.\nРоссия Федерацияси Ички ишлар вазирлиги расмий сайтида эълон қилинган ҳужжатга кўра, картада чет эл фуқаросининг шахсий маълумотлари, исм, фамилия ва бошқа маълумотлар бўлиши мумкин. Электрон ташувчида чет эл фуқароси бармоқ изини рўйхатдан ўтказганлиги ҳақидаги маълумотларни сақлаш кўзда тутилган.\nШу билан бирга, «техник жиҳатдан мумкин бўлса» чипли карталар ҳам чиқарилади. Бошқа ҳолларда, Россия Федерациясига тўқсон кундан ортиқ вақт давомида келган ёки меҳнат фаолиятини амалга ошириш учун келган чет элликлар ва фуқаролиги бўлмаган шахслар мажбурий давлат бармоқ изларини рўйхатдан ўтказиш ҳамда суратга олиш тартибидан ўтганлигини тасдиқловчи ҳужжатга эга бўлиши керак.\nТахмин қилинишича, Россия Ички ишлар вазирлигининг буйруғи 2021 йил 29 декабрда кучга киради. Айни пайтда, бўлим маълумотларига кўра, ушбу лойиҳанинг жамоатчилик муҳокамаси ва коррупцияга қарши мустақил экспертиза ўтказилмоқда.\nРоссия матбуотининг ёзишича, мамлакатда узоқ вақт қолиш учун бундай ягона электрон ҳужжат чет элликларга 10 йилга берилади, кейин уни алмаштириш керак бўлади. Бундан ташқари, Россия Федерациясида муҳожирларни мажбурий электрон рўйхатга олишни жорий этиш таклиф қилинди ва иш берувчилар ҳам, чет элликлар ҳам махсус реестрда рўйхатга олиниши керак бўлади.